title: Cédric Hächler

text: Hächler on Zürcher SC:n kasvatti. Hän voitti joukkueessa Elite Novizenin mestaruuden vuonna 2010 sekä GCK Lionsissa Elite Junior A:n mestaruuden vuosina 2010, 2011 ja 2013. Hächler debytoi kaudella 2011–2012 GCK:n riveissä miesten peleissä Sveitsin toiseksi korkeimmalla sarjatasolla National League B:ssä, jossa hän pelasi 37 runkosarjaottelua tehopistein 2+2=4. Kaudeksi 2012–2013 Hächler siirtyi Ruotsiin Malmö Redhawksin J20-junioreihin, joiden varakapteenina hän toimi. Hächler pelasi kauden aikana myös yhden ottelun maan toiseksi korkeimmalla sarjatasolla HockeyAllsvenskanissa.


title: Cédric Hächler

text: Kaudeksi 2012–2013 hän palasi Zürichiin. Hächler pelasi kautensa suurimmaksi osaksi GCK Lionsin NLB-joukkueessa tehden 37 runkosarja- ja neljässä playoff-ottelussa tehot 1+9=10. Hän debytoi kauden aikana myös National League A:ssa, jossa Hächler teki neljässä runkosarjaottelussa yhden maalin ja yhdeksässä playoff-ottelussa yhden syöttöpisteen. Myös kauden 2013–2014 hän pelasi suurimmaksi osaksi GCK:ssa, joiden eniten maaleja tehnyt puolustaja Hächler oli viidellä osumallaan. Hän teki kauden aikana NLA:ssa 18 runkosarja- ja kolmessa playoff-ottelussa yhden syöttöpisteen ja voitti kauden päätteeksi Sveitsin-mestaruuden.


title: Cédric Hächler

text: Hächler siirtyi kaudeksi 2014–2015 kaksivuotisella sopimuksella Rapperswil-Jona Lakersiin. Hän nousi joukkueen varakapteeniksi ja Hächlerin ensimmäinen kokonainen NLA-kausi toi 50 runkosarjaottelussa kahdeksan syöttöpistettä ja 15 karsintasarjan ottelussa kaksi maalia. Joulukuussa 2014 hänet nimettiin KHL-joukkue Jokereiden vahvuuteen Spengler Cupiin paikkaamaan joukkueen puolustajavajetta. Hächler ei pelannut kauden päätteeksi NLB:hen pudonneessa Rapperswilissä enää toista sopimuskauttaan, vaan hän palasi kaudeksi 2015–2016 kaksivuotisella sopimuksella ZSC Lionsiin.


title: Cédric Hächler

text: Hächler pelasi alle 20-vuotiaiden MM-kilpailuissa vuosina 2012 ja 2013, joista jälkimmäisessä turnauksessä hän toimi Sveitsin varakapteenina. Hächler pelasi myös alle 18-vuotiaiden MM-kilpailuissa vuosina 2010 ja 2011 toimien myös jälkimmäisessä turnauksessa Sveitsin varakapteenina. Hän pelasi myös alle 19-vuotiaiden World Junior A Challengessa vuonna 2012 voittaen pronssia. Sveitsin A-maajoukkueessa Hächler on pelannut viisi ottelua tehden yhden syöttöpisteen.


title: Mustafa Balel

text: Mustafa Balel (s. 1. syyskuuta 1945 Sivas, Turkki) on turkkilainen novelli- ja romaanikirjailija.


title: Mustafa Balel

text: Vuonna 1968 hän valmistui ranskan kielen ja kirjallisuuden yliopistosta Gazi Ankarassa. Vuonna 1972 hän alkoi kirjoittaa kirjallisuuskritiikkiin sanoma- ja aikakauslehtien monia arvostettuja Istanbulissa. Sitten hän alkoi kirjoittaa novelleja ja romaaneja aikuisille ja lapsille. Hän myös käänsi neljäkymmentä kirjoja ranskankielisen kirjallisuuden. Hänen teoksiaan on käännetty ranskaksi, persia, romania, Portugali, Englanti.


title: Kreikan presidentinvaali 2014

text: Kreikan presidentinvaali 2014 järjestettiin Kreikassa vuosina 2014–2015 presidentti Károlos Papoúliaksen seuraajan valitsemiseksi. Ehdolla oli alun perin entinen ulkoministeri ja komissaari Stávros Dímas.


title: Kreikan presidentinvaali 2014

text: Kreikan presidentin valitsee parlamentti. Vaaleissa järjestetään tarvittaessa monta kierrosta, joista ensimmäisellä ja toisella ehdokas tarvitsee yhteensä 200 ääntä 300 paikkaisessa parlamentissa tullakseen valituksi. Mikäli ehdokasta ei valita kummallakaan kierroksella, vaadittu äänimäärä putoaa 180 ääneen kolmannelle kierrokselle. Mikäli ehdokas ei tällöinkään saa tarpeeksi ääniä, parlamentti hajotetaan ja uudet vaalit järjestetään. Uusi parlamentti äänestää jälleen presidentistä, jolloin ensimmäisellä kierroksella vaaditaan 180 ääntä ja toisella 151. Kolmannella kierroksella vaihtoehtoina on kaksi ehdokasta, joista enemmän ääniä saanut valitaan presidentiksi.


title: Kreikan presidentinvaali 2014

text: Vuoden 2014 vaalien ensimmäinen kierros järjestettiin 17. joulukuuta 2014. Dímas sai yhteensä 160 ääntä, joista 155 tuli Uusi demokratia ja PASOK -puolueilta sekä viisi riippumattomilta edustajilta. Vaalien toinen kierros järjestettiin 23. joulukuuta 2014, jolloin Dímas sai yhteensä 168 ääntä. Vaalien kolmas kierros järjestettiin 29. joulukuuta. Dímas sai jälleen yhteensä 168 ääntä, minkä johdosta maassa järjestettiin uudet parlamenttivaalit 25. tammikuuta 2015.


title: Kreikan presidentinvaali 2014

text: Vaaleissa valittu uusi parlamentti äänesti presidentistä uudelleen. Vaalissa 18. helmikuuta 2015 presidentiksi valittiin Prokópis Pavlópoulos.


title: Ankeriasmonni

text: Ankeriasmonni ("Channallabes apus") on ankeriasmonnien heimoon kuuluva kala. Se elää Keskinen Afrikan mutaisilla soilla. Sillä ei ole ollenkaan rintaeviä, ja se voi ruokailla sekä vedessä että maalla. Kuivuuden yllättäessä ankeriasmonni kaivautuu hiekkaan tai mutaan pysyäkseen kosteana.


title: Salvinia molesta

text: Salvinia molesta on kellusaniaisiin kuuluva vesisaniaislaji.


title: Salvinia molesta

text:
Kasvin ulkonäkö muuttuu kolmessa vaiheessa, joita säätelee yksilön ikä ja veden virtausolosuhteet. Kasvilla ei ole juuria
mutta sen vedenalaiset lehdet haaroittuvat ja näyttävät juurakolta. Veden pinnalle nousee kaksi kelluvaa lehteä. Nuorella yksilöllä nämä lehdet ovat sileitä ja alle 1 cm läpimitaltaan. Myöhemmin lehtien puoliväliin muodostuu taite ja niiden läpimitta on noin 2,5 cm. Kolmannessa kehitysvaiheessa kelluttavat lehdet ovat lähes 4 cm leveitä, 2,5 cm pitkiä, ja kasvin keskelle syntyy pystysuuntaisia taittuneita lehtiä. Kolmannessa kasvuvaiheessaan kasvi muodostaa paksuja mattoja.


title: Salvinia molesta

text: "Salvinia molesta" muistuttaa eurooppalaista sukulaislajiaan kellussaniaista "Salvinia natans". Lehdissä oleva taitos on selvä erottava tuntomerkki.


title: Salvinia molesta

text: "Salvinia molesta" kasvaa luonnonvaraisena Kaakkois-Brasiliassa ja Pohjois-Argentiinassa. Se suosii ravinteikkaita hitaasti virtaavia makean veden vesistöjä kuten lampia, järviä ja jokia. Se leviää vesistössä virtauksen mukana ja vesistöstä toiseen ihmisten, eläinten ja kulkuneuvojen mukana. Sitä kasvatetaan akvaarioissa ja koristelammikoissa, joista se joskus leviää luontoon.


title: Salvinia molesta

text: Kasvista on tullut haitallinen vieraslaji Australiassa, Kaakkois-Aasiassa, Tyynenmeren saarilla ja Etelä- Keski- ja Itä-Afrikassa.


title: Salvinia molesta

text: Suotuisissa kasvuolosuhteissa "Salvinia molesta" lisääntyy todella nopeasti; sen kuivapaino voi kaksinkertaistua kahdessa ja puolessa päivässä. Se leviää paksuksi matoksi, joka haittaa vesialueiden käyttöä kasteluun, uimiseen tai liikkumiseen. Salviniamatto tuhoaa varjostamalla vedenpohjan kasvillisuuden ja näin vähentää kasvillisuuden monimuotoisuutta valtaamillaan alueilla. Se lisättiin Kansainvälisen luonnonsuojeluliiton IUCN:n luetteloon luetteloon sadasta haitallisimmasta vieraslajista vuonna 2013.


title: Salvinia molesta

text: Kovakuoriainen "Cyrtobagous salviniae" on osoittautunut tehokkaaksi kasvin biologisessa torjunnassa. Australialainen Commonwealth Scientific and Industrial Research Organisation (CSIRO) sai sen käytöstä Unescon tiedepalkinnon vuonna 1985.


title: Fidži olympialaisissa

text: Fidži osallistui olympialaisiin ensi kertaa vuonna 1956 ja on siitä lähtien ollut kesäolympialaisissa mukana vuosia 1964 ja 1980 lukuun ottamatta. Talviolympialaisiin maa on osallistunut vuosina 1988, 1994 ja 2002.


title: Fidži olympialaisissa

text: Fidži sai ensimmäisen olympiamitalinsa kesäolympialaisissa 2016, kun sen joukkue voitti miesten rugbyturnauksen.


title: Marco Maurer

text: Marco Maurer (s. 21. helmikuuta 1988 Affoltern am Albis, Sveitsi) on sveitsiläinen jääkiekkopuolustaja, joka pelaa National League A -joukkue EHC Bielissä. Hän on puolustava puolustaja, jonka vahvuuksiin kuuluu koko ja laukaus.


title: Marco Maurer

text: Maurer on EV Zugin kasvatti. Hän pelasi seurassa ensimmäiset miesten pelinsä Nationalliga A:ssa jo 17-vuotiaana kaudella 2005–2006, jolloin Maurer pelasi kahdeksan pääsarjaottelua ilman tehopisteitä. Kaudella 2006–2007 hän pelasi NLA:ssa 13 runkosarjaottelua ilman tehopisteitä. Kausi 2007–2008 oli Maurerille ensimmäinen kokonainen liigassa ja hän teki 44 runkosarja- ja seitsemässä playoff-ottelussa tehot 1+1=2.


title: Marco Maurer

text: Kaudeksi 2009–2010 Maurer siirtyi Genève-Servette HC:hen, jonka kanssa hän eteni NLA:n finaaleihin saakka, mutta Sveitsin-mestaruuden vei kuitenkin SC Bern otteluvoitoin 4–3. Maurer pelasi kauden aikana myös yhden runkosarja- ja kahden playoff-ottelun verran lainalla NLB-joukkue HC Lausannessa. Kaudeksi 2010–2011 hän siirtyi Rapperswil-Jona Lakersiin. Maurer sijoittui 115 minuutillaan NLA:n jäähypörssissä neljänneksi. Kahden Rapperswilissä vietetyn vuoden jälkeen hän siirtyi kaudeksi 2012–2013 kaksivuotisella sopimuksella ZSC Lionsin riveihin. Maurer teki NLA:n yhden kauden piste-ennätyksensä tehoilla 4+8=12. Hän vahvisti kauden aikana myös saksalaisjoukkue Adler Mannheimia Spengler Cupissa.


title: Marco Maurer

text: Kesken kauden 2013–2014, marraskuussa 2014 Maurer siirtyi kevääseen 2016 asti ulottuvalla sopimuksella HC Luganoon. Kaudella 2014–2015, joulukuussa 2014 hänet nimettiin KHL-joukkue Jokereiden vahvuuteen Spengler Cupiin paikkaamaan joukkueen puolustajavajetta. Kaudeksi 2015–2016 Maurer siirtyi kaksivuotisella sopimuksella EHC Bielin riveihin.


title: Marco Maurer

text: Maurer pelasi alle 20-vuotiaiden MM-kilpailuissa vuosina 2007 ja 2008 sekä alle 18-vuotiaiden I-divisioonan MM-kilpailuissa vuonna 2006, jolloin hän voitti A-lohkon kultaa ja oli nostamassa Sveitsiä seuraavaksi vuodeksi A-sarjaan. Maurer voitti myös turnauksen jäähypörssin 49 minuutillaan.


title: Andres Larka

text: Andres Larka (5. maaliskuuta 1879 Pilistvere, Viljandi – 8. tammikuuta 1943 Kirovin alue) oli virolainen kenraali ja poliitikko. Hän toimi Viron vapaussodassa Viron armeijan johdossa, kunnes hänet korvasi tehtävässään Johan Laidoner. Sittemmin hän oli Viron vapaussotureiden liiton eli vapsien presidenttiehdokkaana vuoden 1934 vaaleissa, joita ei kuitenkaan järjestetty Konstantin Pätsin vallankaappauksen jälkeen. Neuvostoliiton miehitettyä Viron Larka vangittiin, ja hän kuoli vankeudessa vuonna 1943.


title: Andres Larka

text: Larka syntyi mylläriperheeseen Pilistveressä lähellä Viljandia vuonna 1879. Hän valmistui 1902 Vilnan sotilasakatemiasta ja osallistui Venäjän–Japanin sotaan vuosina 1904–1905. Vuonna 1912 Larka valmistui Pietarin Nikolain yleisesikunta-akatemiasta ja palveli sittemmin upseerina ensimmäisessä maailmansodassa. Bolševikkien toteuttaman vallankaappauksen jälkeen vuonna 1917 Larka oli mukana perustamassa ensimmäistä virolaista divisioonaa, ja hän komensi Haapsaluun sijoitettua tykistöprikaatia. Larkasta tuli sotaministeri, ja hän yleni kenraalimajuriksi maaliskuussa 1918. Ministerinä hän oli perustamassa Viron suojeluskuntia ("omakaitse").


title: Andres Larka

text: Viron miehittäneet saksalaiset eivät tunnustaneet Viron itsenäisyyttä, ja Larka joutuikin tekemään työtään salassa. Hän joutui myös piiloutumaan syyskuussa 1918. Saksan miehitysaika Virossa päättyi marraskuussa 1918, ja Larka toimi marraskuusta joulukuuhun Viron asevoimien johdossa. Viron vapaussodan sytyttyä hänen johtamansa huonosti organisoitu ja varustettu virolaisarmeija ei onnistunut hallitsemaan tilannetta bolševikkejä vastaan. Sotaonni kääntyi kuitenkin Johan Laidonerin tultua Larkan tilalle tammikuussa 1919. Larkasta tuli puolestaan varasotaministeri.


title: Andres Larka

text: Larka joutui jäämään eläkkeelle vuonna 1925 sairastuttuaan tuberkuloosiin. Sittemmin hän osti maatilan Sauesta läheltä Tallinnaa. Vuonna 1926 Larka liittyi Viron vapaussotureiden liittoon ja oli yksi järjestön johtajista koko sen olemassaolon ajan. Vuoden 1934 presidentinvaaleissa Vapaussotureiden liitto nosti hänet presidenttiehdokkaakseen. Larkan hyvin organisoitua presidenttikampanjaa johti Hjalmar Mäe, mutta vapaussoturien eli vapsien menestyksen esti lopulta Konstantin Pätsin vallankaappaus. Monet vapsijohtajista pidätettiin, mutta Larka pysyi vapaana ja yritti haastaa Pätsin korkeimmassa oikeudessa. Hän suunnitteli myös yhdessä joidenkin muiden vapsien kanssa Pätsin vastaista vallankaappausta. Hänet pidätettiinkin näiden toimien johdosta ja tuomittiin 20 vuoden vankeusrangaistukseen. Larka vapautettiin kuitenkin jo kahden vuoden jälkeen. Sittemmin hän vetäytyi politiikasta. Neuvostoliiton miehitettyä Viron Larka pidätettiin Tallinnassa 23. heinäkuuta 1940. Hän kuoli työleirillä Malmyžissä Kirovin alueella tammikuussa 1943.


title: Timo Kylmälä

text: Timo Päiviö Kylmälä (28. joulukuuta 1922 Miehikkälä – 20. joulukuuta 2004 Espoo) oli suomalainen toimittaja, tietokirjailija ja kääntäjä.


title: Timo Kylmälä

text: Kylmälä opiskeli lehdistöoppia Yhteiskunnallisessa korkeakoulussa ja Pariisissa Sorbonnen yliopistossa. Hän oli 1940-luvulla toimittajana Etelä-Suomen Sanomissa, Sisä-Suomi-lehdessä, Ilta-Sanomissa ja Helsingin Sanomissa. Vuosina 1948–1953 Kylmälä asui Ranskassa ja työskenteli kustannusvirkailijana Nord-Sud-kustantamossa.


title: Timo Kylmälä

text: Suomeen palattuaan Kylmälä oli toimittajana ensin Uusi Suomi-lehdessä 1953–1958 ja sitten 25 vuoden ajan A. Ahlström Oy:n "Me kaikki"-henkilökuntalehdessä. Kylmälä toimi lisäksi Suomen Kuvalehden avustajana vuosina 1948–1987 ja Ilta-Sanomien kolumnistina 1982–1984.


title: Timo Kylmälä

text: Kylmälä kirjoitti myös matkakirjoja ja yritysjohtajien muotokuvia sekä käänsi kirjallisuutta.


title: Christine ja Elisabeth Planström

text: Christine ja Elisabeth Planström olivat torniolaiset sisarukset, jotka tunnetaan seurustelustaan ranskalaisen matemaatikon Pierre Louis Moreau de Maupertuis’n johtaman geodeettisen retkikunnan jäsenten kanssa. Maupertuis’n retkikunnan palattua Lapista kotimaahansa sisarukset lähtivät heidän peräänsä ja aiheuttivat Pariisin seurapiireissä kohun, johon sekaantuivat myös muun muassa kirjailija Voltaire sekä kuningas Ludvig XV. Planströmin sisarukset ovat myös ensimmäisiä suomalaisnaisia, jotka historiankirjoitus muistaa heidän oman toimintansa kautta eikä esimerkiksi tunnettujen aviomiestensä puolisoina. Sisarukset tunnetaan edelleen Ranskassa nimellä "les Lapones" eli "lappilaiset".


title: Christine ja Elisabeth Planström

text: Sisarusten isä oli torniolainen raatimies Jacob Planström, jonka kotitaloon osa Maupertuis’n retkikunnasta oli majoittunut kesällä 1736. Christine Planström oli tuolloin 18-vuotias ja Elisabeth 20-vuotias. Christinellä oli jonkinlainen seurustelusuhde itseään lähes 20 vuotta vanhemman Maupertuis’n kanssa, mutta Elisabethin kumppania ei varmuudella tiedetä. Retkikunnasta väitöskirjan tehneen Osmo Pekosen mukaan hän oli todennäköisimmin 23-vuotias matemaatikko Alexis Clairaut.


title: Christine ja Elisabeth Planström

text: Seuraavana keväänä Maupertuis miehineen palasi Ranskaan ja Planströmin sisarukset matkustivat heidän mukanaan laivalla Tukholmaan. He asuivat kaupungissa sukulaistensa luona reilun vuoden verran, kunnes elokuussa 1738 ostivat laivaliput Lyypekkiin ja jatkoivat sieltä edelleen Pariisiin. Sisarukset hakeutuivat kaupungin seurapiireihin etsimään miehiään, mutta eivät saaneet pyrkimyksilleen enää vastakaikua. Christinen tiedetään kyselleen Maupertuis’lta saamansa avioliittolupauksen perään, mutta tämä kuitenkin häipyi väliaikaisesti äitinsä luokse Bretagneen. Tapauksesta uutisoivat myös paikalliset sanomalehdet, jotka ihmettelivät, oliko Maupertuis’n retkikunnan matka Lappiin ollut pelkkä huvimatka.


title: Christine ja Elisabeth Planström

text: Planströmin sisaruksille miesten petollisuus oli suuri järkytys, ja kuningas Ludvig XV puolestaan pahastui tärkeän liittolaismaansa Ruotsin kansalaisten tylystä kohtelusta. Myös katoliselle kirkolle sisarusten ilmestyminen Pariisiin oli kiusallinen tapaus, koska retkikuntaa oli rahoittanut pääministerinä toiminut entinen kardinaali André Hercule de Fleury. Hän ei kuitenkaan pystynyt auttamaan Planströmin sisaruksia, koska nämä olivat protestantteja. Asia ratkesi lopulta, kun Christine ja Elisabeth suostuivat kääntymään katolisiksi ja saivat näin kuninkaalta eläkettä, jota tuolloin maksettiin ulkomaalaisille käännynnäisille. Tämä puolestaan suututti Ruotsin Pariisin-lähettilään, koska katolisuuteen kääntymistä pidettiin protestanttisessa Ruotsissa lähes maanpetturuutena. Liittolaismaat onistuivat kuitenkin sopimaan asian keskenään, koska Ruotsi tarvitsi Ranskan tukea sotaansa Venäjää vastaan, ns. Hattujen sotaan.


title: Christine ja Elisabeth Planström

text: Skandaaliin tarttui myös kirjailija Voltaire, joka oli ajautunut Maupertuis’n kanssa riitoihin erään markiisittaren takia. Lisäksi miehet taistelivat samasta paikasta Preussin tiedeakatemian johtajana. Voltaire näki tapauksen olevan hyvä mahdollisuus kostaa Maupertuis’lle, ja hän laati erilaisia pilkkarunoja ja paisutteli tapahtunutta paikalliselle lehdistölle. Hän kirjoitti myös Pohjanlahden rannikolle sijoittuvan novellin "Mikromegas", jossa viitataan Maupertuis’n retkikuntaan.


title: Christine ja Elisabeth Planström

text: Molemmat Planströmin sisarukset jäivät tapauksen aiheuttaman kohun laannuttua loppuelämäkseen Ranskaan. Christine muutti Notre-Dame-du-Trésorin luostariin Normandiaan, jossa hän lopulta kuoli 29. heinäkuuta 1790. Ei kuitenkaan ole tiedossa, oliko Christine Palaström virallisesti nunna vai viettikö hän muutoin aikaansa luostariyhteisössä.


title: Christine ja Elisabeth Planström

text: Elisabeth puolestaan asui aluksi herttuatar d'Aguillon luona Pariisissa mutta poti koti-ikävää ja palasi Tornioon vuonna 1742. Juuri ennen matkalle lähtöä hän kuitenkin tapasi markiisi Potier de Pelletot’n, jonka kanssa hän avioitui joulukuussa 1745. Avioliitto päättyi nopeasti eroon, ja sitä seuranneesta oikeudenkäynnistä muodostui jälleen uusi skandaali. Palvelusväen todistettua Elisabethin puolesta juttu päättyi yllätyksellisesti hänen voittoonsa, ja markiisi de Pelletot määrättiin maksamaan Elisabethille kohtuullista elatusta. Myöhemmin Elisabeth asui parikymmentä vuotta pariisilaisessa luostarissa ja vietti sen jälkeen kaupungissa sangen vaatimatonta elämää loppuelämänsä ajan. Elisabeth kuoli 26. joulukuuta 1784.


title: Christine ja Elisabeth Planström

text: Christine Planström on yhtenä hahmona Miika Hyytiäisen säveltämässä oopperassa "La Figure de la Terre", jonka libreton on kirjoittanut Jaakko Nousiainen. Sen ensi-ilta oli Berliinissä huhtikuussa 2013.


title: Tapiirikala

text: Tapiirikala ("Mormyrus longirostris") on norsukalojen heimoon kuuluva kala. Se on erikoisen muotoinen ja sillä on sähköelin, jonka avulla se suunnistaa. Tapiirikaloja elää Afrikan suurissa joissa ja järvissä. Ne voivat kasvaa jopa metrin mittaisiksi, mutta yleisemmin ne jäävät alle puolen metrin mittaisiksi.


title: Toini Maria Railavo

text: Toini Maria Tuulikki Railavo, o.s. "Lagerström" (22. joulukuuta 1922 Helsinki – 20. heinäkuuta 2000 Rovaniemi) oli suomalainen runoilija.


title: Toini Maria Railavo

text: Railavon vanhemmat olivat Volmar Lagerström ja Alma Ylönen. Hän kävi keskikoulun ja työskenteli konttoristina ja liikkeenharjoittajana.


title: Toini Maria Railavo

text: Railavo oli naimisissa 1946–1980 Mihil Railavon kanssa.


title: Lane Lambert

text: Lane Douglas Lambert (s. 18. marraskuuta 1964) on kanadalainen entinen jääkiekkoilija ja nykyinen jääkiekkovalmentaja. Hänet varattiin NHL:ään 25. pelaajana . Lambert pelasi NHL:ssä yhteensä 283 ottelua Quebec Nordiquesin, New York Rangersin ja Detroit Red Wingsin paidassa.


title: Lane Lambert

text: Lambert oli AHL-joukkue Milwaukee Admiralsin päävalmentaja ennen kuin hänet nostettiin apuvalmentajaksi joukkueen NHL:ssä pelaavaan yhteistyöseura Nashville Predatorsiin 9. kesäkuuta 2011. Nykyisin hän toimii Washington Capitalsin apulaisvalmentajana.


title: Robin Leone

text: Robin Leone (s. 30. maaliskuuta 1993 Winterthur, Sveitsi) on sveitsiläis-suomalainen jääkiekkoilija, joka pelaa National League A -joukkue Kloten Flyersissä. Hän laukoo oikealta.


title: Robin Leone

text: Leone aloitti jääkiekkoilun 6-vuotiaana EHC Winterthurissa. Hän siirtyi 13-vuotiaana Kloten Flyersiin kaudeksi 2006–2007. Kaudella 2009–2010 Leone oli seuran U17-junioreiden paras pistemies ja maalintekijä kevään 2010 Elite Novizenin pudotuspeleissä tehoilla 10+4=14. Kaudella 2010–2011 hän jakoi kahdeksalla osumallaan Elite Jr. A:n kevään 2011 pudotuspelien maalipörssin voiton GCK Lionsin Eric Arnoldin kanssa. Kausi 2011–2012 Leonelta jäi kokonaan väliin polvivamman vuoksi.


title: Robin Leone

text: Kaudella 2012–2013 Leone nousi Klotenin miesten joukkueeseen. Hänen tulokaskautensa National League A:ssa toi 30 runkosarja- ja viidessä karsintasarjaottelussa tehot 1+1=2. Kaudella 2013–2014 Leone teki NLA:ssa 36 runkosarja- ja seitsemässä playoff-ottelussa tehot 1+3=4. Kaudella 2014–2015 tehopisteitä syntyi kuusi. Hän pelasi kauden aikana myös seitsemän ottelua lainalla sarjatasoa alempana National League B:n EHC Oltenissa lokakuusta 2014 joulukuuhun 2015.


title: Robin Leone

text: Leone edusti Sveitsiä alle 20-vuotiaiden MM-kilpailuissa vuonna 2012. Hän pelasi myös alle 19-vuotiaiden World Junior A Challengessa vuonna 2012, jolloin Leone voitti pronssia. Vuoden 2012 alle 18-vuotiaiden MM-kilpailut jäivät häneltä väliin polvivamman vuoksi.


title: Robin Leone

text: Leonen äiti Päivi on suomalainen. Robinin isosisko Patrizia on pelannut salibandya. Robin osaa myös puhua suomea.


title: Todd Reirden

text: Todd R. Reirden (s. 25. kesäkuuta 1971) on yhdysvaltalainen jääkiekkovalmentaja ja entinen pelaaja. Nykyisin hän toimii apuvalmentajana Washington Capitalsissa. Aiemmin hän on toiminut apuvalmentajana Pittsburgh Penguinsissa ja päävalmentajana sen farmijoukkue Wilkes-Barre/Scranton Penguinsissa. Pelaajaurallaan Reirden edusti NHL:ssä Edmonton Oilersia, St. Louis Bluesia, Atlanta Thrashersia ja Phoenix Coyotesia.


title: Todd Reirden

text: Reirden varattiin New Jersey Devilsiin 12. kierroksella 242. pelaajana . Ennen tätä hän pelasi neljän kauden ajan Bowling Greenin osavaltionyliopistossa, josta siirtyi myöhemmin pelaamaan ECHL:ään ja IHL:ään ennen kaudella 1998–1999 Edmonton Oilersissa tekemäänsä NHL-debyyttiä. Lyhyen Oilersissa vietetyn ajan jälkeen Rierdeb siirtyi vapaana agenttina St. Louis Bluesiin, jossa pelasi pisteiden valossa tehokkaimman kautensa saaden tilastoihinsa 25 tehopistettä. Seuraavana vuonna Reirden oli suurimman osan kaudesta loukkaantuneena ja pelasi vain 38 ottelua St. Louisissa. Kaudeksi 2001–2002 Reirden siirtyi Atlanta Thrashersiin. Viimeisellä NHL-kaudellaan 2003–2004 hän pelasi seitsemän ottelua Phoenix Coyotesissa.


title: Todd Reirden

text: NHL:n jälkeen kaudella 2005–2006 Reirden pelasi Saksan DEL-liigan joukkueessa DEG Metro Starsissa ja koko pelaajauransa viimeisellä kaudella itävaltalaisessa Graz 99ersissa.


title: Todd Reirden

text: Reirden aloitti uransa valmentajana kaudella 2007–2008 toimiessaan Bowling Greenin osavaltionyliopiston joukkueen apuvalmentajana.


title: Todd Reirden

text: 31. heinäkuuta 2010 Reirden nimettiin Pittsburgh Penguinsin apuvalmentajaksi yhdessä Tony Granaton kanssa. Hän korvasi Mike Yeon, joka siirtyi AHL-joukkue Houston Aerosin päävalmentajaksi.


title: Todd Reirden

text: 25. kesäkuuta 2014 Pittsburgh ilmoitti, että Reirden ja Granato oli vapautettu tehtävästään. Myöhemmin samana päivänä hänet palkattiin Washington Capitalsin apuvalmentajaksi.


title: Alexis Clairaut

text: Alexis Claude Clairaut (13. toukokuuta 1713 Pariisi – 17. toukokuuta 1765 Pariisi) oli ranskalainen matemaatikko ja tähtitieteilijä. Hän oli lapsinero, joka opiskeli matematiikan opettajana työskennelleen isänsä johdolla ja julkaisi ensimmäisen tieteellisen tutkielmansa jo 12-vuotiaana. Vuotta myöhemmin hän esitelmöi ensimmäistä kertaa Ranskan akatemiassa ja Ranskan tiedeakatemian jäseneksi Clairaut hyväksyttiin jo 1731 vain 18 vuoden iässä. Britannian tiedeakatemian Royal Societyn jäseneksi hänet otettiin 1737.


title: Alexis Clairaut

text: Vuosina 1736 ja 1737 Clairaut osallistui Lapissa Pierre Louis Maupertuis’n geodeettiseen retkikuntaan, jonka tarkoituksena oli selvittää maapallon muotoa. Matkalta palattuaan hän julkaisi teoksen "Théorie de la figure de la terre", jossa Clairaut esitteli niin sanotun Clairautin teorian. Sitä kehittivät edelleen muun muassa matemaatikot Leonhard Euler ja Pierre-Simon Laplace.


title: Alexis Clairaut

text: Lapin matkan aikana Clairaut seurusteli Torniossa paikallisen raatimiehen tyttären Elisabeth Planströmin kanssa, jonka ilmaantuminen myöhemmin Pariisiin yhdessä sisarensa Christinen kanssa aiheutti kohua kaupungin seurapiireissä. Clairaut’n viettämä sosiaalinen elämä vaikutti lopulta myös hänen tieteelliseen työhönsä ja Clairaut kuoli terveydellistä ongelmista kärsineenä vain 52-vuotiaana.


title: Toini Virisalo

text: Toini Taimi Tellervo Helminen, kirjailijanimi Toini Virisalo (s. 17. joulukuuta 1923 Korpilahti) on suomalainen kirjailija ja runoilija.


title: Kuopion kirkko

text: On ollut neljä puista Kuopion kirkkoa samalla paikalla ennen nykyistä kivistä Kuopion tuomiokirkkoa.


title: Kuopion kirkko

text: Kuopion laajan kirkkopitäjän, joka ulottui Vieremältä Leppävirralle ja Rautalammilta Kaaville, ensimmäinen kirkko rakennettiin vuonna 1552 nykyisen Piispanpuiston alueelle. Kirkko tuhoutui sodassa 1558.


title: Kuopion kirkko

text: Samaan paikkaan, missä oli ollut Kuopion ensimmäinen kirkko, rakennettiin uusi puukirkko. Se paloi rajavihollisuuskahakoissa 1610.


title: Kuopion kirkko

text: Kuopion kolmas kirkko otettiin käyttöön vuonna 1639 ja sen kellotapuli uudistettiin 1656. Kirkko tuhoutui salaman iskusta 1719.


title: Kuopion kirkko

text: Neljättä kirkkoa alettiin rakentaa entisten kirkkojen paikalle 1722. Se valmistui vuonna 1730 Se purettiin 1817, jolloin kivikirkko, nykyinen tuomiokirkko, oli ollut jo toista vuotta käytössä.


title: Kuopion kirkko

text: Kirkossa sattui vuonna 1760 neljäntoista ihmisen hengen vaatinut Kuopion rytyjoulu. Joulukirkossa väki joutui paniikkiin, kun kuultiin naisen huutoa ja myöhemmin kirkon huudettiin palavan.


title: Kuopion kirkko

text: Kuopion kivikirkon rakentaminen aloitettiin vuonna 1806. Suomen sota keskeytti kirkon rakentamisen ja rakentaminen jatkui 1812. Kivikirkko valmistui syystalvella 1815.


title: Henrik Henriksson

text: Henrik Henriksson (s. 15. huhtikuuta 1981) on suomalainen futsalpelaaja.


title: Henrik Henriksson

text: Henriksson edustaa Futsal-liigan Golden Futsal Teamiä, jolle hän on 136 ottelussa tehnyt 150+87=237 pistettä. Hänet valittiin liigan kuukauden pelaajaksi joulukuussa 2013.


title: Henrik Henriksson

text: Suomen futsalmaajoukkueessa Henriksson on pelannut 16 ottelua ja tehnyt niissä kolme maalia.


title: Henrik Henriksson

text: Henriksson kuului Suomen beachfutismaajoukkueeseen maan historian ensimmäisessä ottelussa Viroa vastaan vuonna 2009.


title: Henrik Henriksson

text: Jalkapalloa Henriksson on pelannut keskikenttäpelaajana Ykkösessä edustaen FC Honkaa ja Grankulla IFK:ta sekä Kakkosessa edustaen Helsingin Ponnistusta, FCK Salamoita, GrIFK:ta ja BK-46:ta.


title: Jeesuksen viimeinen ateria

text: Jeesuksen viimeinen ateria on Uudessa Testamentissa kuvattu tilanne, jossa Jeesus syö viimeisen kerran illallista opetuslastensa kanssa. Tapahtuma mainitaan kaikissa evankeliumeissa, joskin kertomukset ovat hieman erilaisia. Matteus, Markus ja Luukas kertovat, että ateria oli juutalaisen pääsiäisen, eli pesahin, juhla-ateria. Johanneksen mukaan ateria kuitenkin vietettiin jo ennen pääsiäisateriaa. Ruokailun yhteydessä Jeesus pesee opetuslasten jalat, asettaa ehtoollisen sakramentin ja ennustaa Juudaksen pettävän hänet. Tapahtumien järjestyksestä tai päivämääristä ei kertomusten erojen vuoksi ole yksimielisyyttä.


title: Jeesuksen viimeinen ateria

text: Varhaiset kristityt alkoivat todennäköisesti viettää muistoateriaa hyvin pian Jeesuksen kuoleman jälkeen. Noin vuonna 55 jaa. kirjoitetussa Korinttilaiskirjessä Paavali viittaa jo silloin olemassa olleeseen korinttolaisten perinteeseen ja muistuttaa korinttolaisia siitä miten ateriaa tulisi hänen mielestään viettää. Nykyään miljoonat kristityt ympäri maailman muistavat ateriaa joka viikko erilaisissa jumalanpalveluksissa, messuissa ja ehtoollistilaisuuksissa.


title: Jeesuksen viimeinen ateria

text: Aihe on ollut hyvin suosittu taiteessa ja yksi kuuluisimmista teoksista on Leonardo da Vincin seinämaalaus Pyhä ehtoollinen, joka sijaitsee Santa Maria delle Grazien kirkossa Milanossa.


title: Jeesuksen viimeinen ateria

text: Synoptisten evankeliumien mukaan Jeesuksen viimeinen ateria oli juutalainen pääsiäisateria. Toisaalta Johanneksen evankeliumin mukaan ateria syötiin jo ennen pääsiäistä ja Johannes sijoittaa Jeesuksen kuoleman hetkeen, jolloin juutalaiset uhrasivat lampaita temppelissä ennen pääsiäisateriaa. Vaikka synoptikoiden ja Johanneksen ateriakuvaukset on sijoitettu eri ajanhetkiin, kertomusten yksityiskohdista voidaan päätellä, että kyseessä on kuvaus samasta ateriasta. Paavali ei omassa kuvauksessaan mainitse juutalaista pääsiäistä.


title: Jeesuksen viimeinen ateria

text: Useiden kriitikoiden mielestä joko Johannes tai synoptikot ovat väärässä. Monet kristityt kuitenkin uskovat Raamatun olevan inspiroitua kirjoitusta, joten ristiriitaa aterian ajankohdasta on yritetty harmonisoida eri tavoin. Kertomusten erot voidaan selittää erilaisilla kalenteriteorioilla, esimerkiksi niin että synoptikot käyttivät Qumranin seudulla käytössä ollutta auringon kiertoon perustuvaa 364 päivän kalenteria ja Johannes puolestaan virallista juutalaista kuukalenteria. Eri kalentereissa juutalainen pääsiäisjuhla sattuu eri viikonpäiville, joka voi selittää kertomusten erot. Joidenkin näkemysten mukaan Johanneksen evankeliumia on mahdollista tulkita myös niin, että ateria olisikin pääsiäisateria kuten synoptisissa evankeliumeissa tai vastaavasti synoptisia evankeliumeita on joskus tulkittu niin, että kyseessä ei olisikaan pääsiäisateria vaan pääsiäisateriaa muistuttava ateria ennen pääsiäistä, jolloin kuvaus sopisi yhteen Johanneksen kuvauksen kanssa.


title: Jeesuksen viimeinen ateria

text: Aterian tapahtumapäivä on ollut vuosisatojen ajan teologisen kiistelyn aiheena. Tämä näkyy ehtoollisleivän valinnassa. Nykyään noin puolessa maailman kirkoista käytetään ehtoollisleipänä happamatonta leipää, jollaista Jeesuskin olisi syönnyt pääsiäiaterialla. Toisessa puolessa kirkoista ehtoollisella käytetään hapatetaikinasta tehtyä leipää, jollaista Jeesuskin olisi syönyt, jos viimeinen ateria olisi ollut jo ennen varsinaista pääsiäisateriaa.


title: Jeesuksen viimeinen ateria

text: Kristittyjen ehtoollinen tai eukaristia juontuu Jeesuksen viimeisen ateriaan ja siihen liittyviin juutalaistyyppisiin siunauksiin. Tärkeä teologinen elementti on Jeesuksen veri, joka mainitaan kaikissa neljässä ehtoollisen asettamisen kuvauksessa. Jeesuksen veri kuvastaa uutta liittoa, joka korvaa aiemman liiton ja siihen liittyvän juutalaisen pääsiäisuhrin. Toisin kuin kaste, joka suoritetaan vain kerran, ehtoollinen on aina ollut useaan kertaan toistettava tapahtuma. Toistokäsky on mainittu Luukkaan evankeliumin ja Paavalin ensimmäisen korinttolaiskirjeen kuvauksissa. Ehtoollisen leivän ja viinin merkitys sekä ehtoollistavat ymmärrettiin kuitenkin jo 300-luvulta lähtien eri tavoin idän ja lännen kirkoissa. Historian aikana eri kirkoissa onkin syntynyt suuri määrä erilaisia variaatioita ehtoollisen viettotavoista.


title: Jeesuksen viimeinen ateria

text: Markuksen ja Matteuksen kertomukset ovat saaneet vaikutteita palestiinalaisesta perinteestä, kun puolestaan Paavalin ja Luukaan kertomuksissa on nähtävissä viitteitä Antiokialaisesta liturgisesta perinteestä.


title: Jeesuksen viimeinen ateria

text: Muista poiketen Luukkaan versiossa kerrotaan kahdesta maljasta. Yhdestä ennen leipää ja toisesta leivän jälkeen. Jälkimmäinen maljakuvaus puuttuu kuitenkin joistakin vanhimmista käsikirjoituksista, kuten 400-luvun kreikankielisestä Codex Bezaesta sekä muutamista latinankielisistä käännöksistä 300- ja 400-luvuilta. On epäselvää onko tämä jälkimmäinen maljakuvaus alun perin Luukkaan kirjoittama vai ei. Tekstikritiikin kannalta molemmille kannoille on olemassa hyvät perustelut.


title: Conchita Bautista

text: Conchita Bautista (s. 27. lokakuuta 1936 Sevilla) on espanjalainen laulaja ja näyttelijä, joka on edustanut maataan Eurovision laulukilpailussa kahdesti. Vuonna 1961 hän esitti kappaleen ”Estando contigo” ja sijoittui 16 kilpailijan joukossa yhdeksänneksi. Vuonna 1965 hän kilpaili kappaleella ”¡Qué bueno, qué bueno!” sijoittuen jaetulle viimeiselle sijalle nollalla pisteellä.


title: Lucy Parsons

text: Lucy Eldine Parsons (os. Gonzalez, n. 1853 Waco – 7. toukokuuta 1942 Chicago) oli yhdysvaltalainen ammattiyhdistysaktiivi ja anarkisti, joka kuului muun muassa Industrial Workers of the World -ammattiliiton perustajiin. Hänen aviomiehensä oli toimittaja Albert Parsons, yksi vuonna 1887 Haymarketin verilöylyn jälkeen syyttömänä teloitetuista anarkisteista. Parsons tunnettiin erityisesti hyvänä puhujana, jota Yhdysvaltain poliisi 1920-luvulla luonnehti ”tuhatta mellakoitsijaakin vaarallisemmaksi”.


title: Lucy Parsons

text: Parsons syntyi noin vuonna 1853 orjaksi Texasin Wacossa. Hänen esivanhemmistaan löytyi Amerikan alkuperäisasukkaita, afrikkalais-amerikkalaisia sekä amerikanmeksikolaisia. Vuonna 1871 Parsons avioitui sisällissodassa Etelävaltioiden joukoissa taistelleen Albert Parsonsin kanssa, mutta niin sanottujen Jim Crow -lakien myötä pariskunta joutui muuttamaan Chicagoon. Texasissa etnisten ryhmien väliseen avioliittoon suhtauduttiin vihamielisesti ja sellaisessa eläminen oli myös osavaltion lakien mukaan mahdotonta. Chicagossa Albert oli aluksi mukana sosialistien toiminnassa, kunnes 1880-luvun alussa kiinnostui anarkismista. Vuonna 1883 pariskunta oli mukana perustamassa kaupunkiin anarkistista International Working People’s Association -ammattiliittoa. Vuotta myöhemmin Parsons alkoi kirjoittamaan aviomiehensä perustamaan "The Alarm" -sanomalehteen. Hän oli jo aikaisemmin kirjoittanut "The Socialist" -nimiseen lehteen. Työväenliikkeen ohella Parsons toimi aktiivisesti myös poliittisten vankien, värillisten, kodittomien sekä naisten asemaa edistäneissä liikkeissä.


title: Lucy Parsons

text: Aviomiehensä vuonna 1887 tapahtuneen teloituksen jälkeen Parsons sai mainetta ”marttyyrin leskenä” myös ulkomailla. Hänet kutsuttiin kirjoittamaan ranskalaiseen "Les Temps nouveaux" -lehteen, ja vuonna 1888 Parsons puhui yhdessä venäläisen anarkistin Peter Kropotkinin kanssa Lontoossa järjestetyssä tilaisuudessa. Kotimaassaan Parsons jatkoi omia puhetilaisuuksiaan ja alkoi julkaisemaan anarkokommunistista lehteä. Hänen toimintansa johti vaikeuksiin viranomaisten kanssa, ja Parsons pidätettiin useita kertoja, syynä oli kansankiihoitukseksi katsottujen puheiden lisäksi muun muassa anarkistisen kirjallisuuden levittäminen. Vuonna 1905 Parsons osallistui Chicagossa pidettyyn Industrial Workers of the World -ammattiliiton perustavaan kokoukseen, ja samalla hän ryhtyi myös liiton julkaiseman "Liberator"-sanomalehden päätoimittajaksi.


title: Lucy Parsons

text: Samoihin aikoihin Parsons joutui riitoihin aikakauden merkittävimpiin anarkisteihin kuuluneen Emma Goldmanin kanssa. Parsons toimi itse vain työläisten ja köyhälistön parissa ja syytti samalla Goldmania liian keskiluokkaiseksi. Tämä puolestaan arvosteli Parsonsia tunnetun aviomiehensä marttyyriudella ratsastamisesta. Heillä oli erimielisyyksiä myös feminismistä ja yleisistä perhekäsityksistä. Goldmanin tapaan useimmat anarkistit pitivät avioliittoa kapitalismiin kuuluvana sosiaalisena ja taloudellisena konstruktiona ja kannattivat sen sijaan niin sanottua vapaata rakkautta. Parsons puolestaan näki heistä poiketen avioliiton ja perinteisen perhemallin ihmisluonteelle ominaisina.


title: Lucy Parsons

text: Yhdysvalloissa organisoimiensa lakkojen ja mielenosoitusten lisäksi Parsonsa vieraili Etelä-Amerikassa, jossa hän osallistui Argentiinassa työläisten suorittamiin tuotantolaitosten haltuunottoihin. Parsons alkoi 1920-luvun puolivälissä tehdä yhteistyötä myös kommunistien kanssa. Hän oli mukana muun muassa International Labor Defense -järjestössä, joka toimi erityisesti afrikkalais-amerikkalaisten työläisten parissa. Parsonsin on myös väitetty liittyneen Yhdysvaltain kommunistiseen puolueeseen, mutta hänen muistokirjoituksessaan ei puolueen sanomalehti kuitenkaan mainitse jäsenyyttä.


title: Lucy Parsons

text: Lucy Parsons jatkoi poliittista toimintaansa vielä reilusti yli 80-vuotiaanakin. Hänen viimeinen suuri puhetilaisuutensa oli Chicagossa tammikuussa 1941. Parsons kuoli toukokuussa 1942 tapaturmaisesti asuntopalossa. Hänen kuolemansa jälkeen poliisi tutki Parsonsin yli 1 500 nidettä käsittäneen kirjaston ja kaikki hänen henkilökohtaiset paperinsa. Parsons haudattiin Chicagoon Forest Homen hautausmaalle miehensä Albertin sekä Haymarketin marttyyrien muistomerkin läheisyyteen. Vuonna 2004 Chicagon kaupunki nimesi paikallisen poliisilaitoksen vastustuksesta huolimatta puiston Lucy Parsonsin mukaan. Bostonissa toimii vuonna 1969 perustettu Lucy Parsons Center -niminen kollektiivi, joka muun muassa pitää oma kirjakauppaa.


title: Jaan Soots

text: Jaan Soots (12. maaliskuuta 1880 – 6. helmikuuta 1942) oli virolainen kenraali ja poliitikko. Hän otti osaa Viron vapaussotaan ja toimi sittemmin esimerkiksi Viron puolustusministerinä. Neuvostoliiton miehitettyä Viron Soots vangittiin ja hän kuoli työleirillä vuonna 1942.


title: Jaan Soots

text: Soots syntyi Helmessä vuonna 1880 ja vuonna 1900 hän liittyi vapaaehtoisena Venäjän keisarikunnan armeijaan. Hän valmistui sotilaskoulusta Vilnasta ja otti sitten osaa vuosina 1904–1905 käytyyn Venäjän–Japanin sotaan. Vuosien 1910 ja 1913 välillä Soots opiskeli puolestaan Nikolain yleisesikunta-akatemiassa Pietarissa. Ensimmäisen maailmansodan aikana hänestä tuli everstiluutnantti. Vuonna 1917 Soots palasi Viroon, jossa hän oli mukana organisoimassa Viron ensimmäistä divisioonaa, jonka johtoon hän päätyi joulukuussa 1918. Soots palveli myös Viron yleisesikunnan päällikkönä ja otti osaa sodan päättäneisiin Tarton rauhanneuvotteluihin Neuvosto-Venäjän kanssa.


title: Jaan Soots

text: Sodan jälkeen Soots alkoi toimia Konstantin Pätsin Maaliit-puolueessa ja hänet valittiinkin puolueen edustajana riigikoguun, jossa hän säilytti paikkansa seuraavat neljä kautta. Soots oli myös puolustusministerinä vuodesta 1921 vuoteen 1927 lyhyttä taukoa lukuun ottamatta vuonna 1924. Puolustusministerinä hän tuki yhteistyötä Puolan kanssa. Sootsin poliittinen asema heikkeni Pätsin tehtyä vallankaappauksen vuonna 1934. Sittemmin hän oli Tarton kaupunginhallituksessa vuoteen 1939 saakka. Neuvostoliiton miehitettyä Viron Soots pidätettiin 20. syyskuuta 1940. Soots kuoli työleirillä nykyisellä Permin aluepiirissä vuonna 1942.


title: Armor King (Tekken)

text: Armor King on kahden eri fiktiivisen Tekken-hahmon nimi. Armor King I oli mukana ensimmäisestä "Tekkenistä" lähtien ja Armor King II esiteltiin "issa".


title: Armor King (Tekken)

text: Armor King oli osallistunut The King Of Iron Fist -turnaukseen tasatakseen tilit King -nimisen ammattilaispainijan kanssa, jonka kanssa oli menettänyt toisen silmänsä painikehässä. Armor King kantoi syvää kaunaa tästä ja otti osaa turnaukseen ja toden totta voittikin Kingin. Kaksi vuotta sitten käydyn ”ystävyysottelun” jälkeen kahdelle painijalle oli kehittynyt luja ystävyys-suhde. Ennen neljättä turnausta, Armor Kingin surmasi baaritappelussa australialainen humaltunut Craig Marduk. King maksoi myöhemmin miehen takuut tasatakseen tilit.


title: Armor King (Tekken)

text: itseään Armor Kingiksi nimittävä tuntematon henkilö osallistui turnaukseen. Tämä antoi Mardukille kunnon selkäsaunan ja jatkoi pidemmälle. King vakuuttui miehen ilmiömäisestä painitaidoista ja alkoi pikkuhiljaa miettiä, että oliko kyseessä Armor Kingin paluu. Mies vain ei ollut tuntevinaankaan Kingiä. Kingin ja Mardukin ystävystyttyä he halusivat selvittää Armor Kingin todellisen minän, ja miksi hän runteli Kingiä ja Mardukia niin armotta. Loppuvideoissa Armor King saapuu hautausmaalle, jossa Marduk kaivaa Armor Kingin hautaa esiin, mutta Armor King makaa yhä arkussa kuolleena. Armor King (II) saapuu haudalle ja sanoo Mardukille olevansa alkuperäisen veli.


title: Canalone Miramonti

text: Canalone Miramonti on laskettelurinne Madonna di Campigliossa Pinzolossa Italiassa.


title: Canalone Miramonti

text: Canalone Miramonti on tunnettu ennen kaikkea siinä järjestettävästä alppihiihdon maailmancupin miesten pujottelukilpailusta. Sitä pidetään yhtenä vaikeimmista ja kuuluisimmista pujottelurinteistä.


title: Canalone Miramonti

text: Ensimmäinen maailmancupkilpailu Canalone Miramontissa käytiin helmikuussa 1967. Ranskalaisten neloisvoittoon päättyneen kilpailun voitti Guy Périllat.


title: Canalone Miramonti

text: Canalone Miramontin yläasema sijaitsee 1 745 metriä merenpinnan yläpuolella Patascossin kylässä. Se on kokonaisuudessaan jyrkkä ja loivasti vasemmalle kaartuva.


title: Canalone Miramonti

text: Ensimmäinen rinteen kohta on nimetty "Diagonale"ksi. Diagonalen jälkeen alkaa jyrkänne "Ginocchio" (Polvi). Sen jälkeen tulee "Muro" (Seinämä). Sen loputtua laskettelurinne kääntyy vasemmalle hiihtohissin ala-asemalle, mutta pujottelurinne kulkee suoraan.


title: Canalone Miramonti

text: Muron jälkeen tulee kumpuileva loiva loppuosuus "Variante Finale", joka kulkee seinämän vieressä. Pujottelurinne päättyy 1 550 metriä merenpinnan yläpuolelle Madonna di Campiglion kylään.


title: Beji Caid Essebsi

text: Beji Caid Essebsi (, s. 29. marraskuuta 1926) on tunisialainen poliitikko ja maan presidentti. Ennen Tunisian vuoden 2011 vallankumousta hän toimi yksinvaltaisen presidentin Zine el-Abidine Ben Alin hallinnossa sisä- ja ulkoministerinä sekä parlamentin puhemiehenä.


title: Beji Caid Essebsi

text: Vallankumouksen jälkeen vuonna 2011 hän toimi väliaikaisena pääministerinä. Hän aloitti politiikassa jo 1950-luvulla Ranskan siirtomaavallan aikana. Nuorena lakimiehenä hän liittyi Habib Bourguiban johtamaan itsenäisyysliikkeeseen. 1970-luvulta alkaen hänet tunnettiin valtaeliitin joukossa demokratian puolustajana, ja suhteellisen liberaalina miehenä jonka suku omisti viinikaupan.


title: Beji Caid Essebsi

text: Essebsi sai vuoden 2014 presidentinvaalien toisen kierroksen äänistä 55,7 prosenttia. Väliaikaisen presidentin Moncef Marzoukiin äänisaalis jäi 44,3 prosenttiin.


title: Xenopus muelleri

text: Xenopus muelleri on afrikkalainen vedessä elävä sammakkolaji, lemmikkinäkin tunnetun afrikankynsisammakon sukulainen.


title: Xenopus muelleri

text: "Xenopus muelleri" kasvaa 38–60 mm pitkäksi. Sen jaloissa on kolme varvasta joissa on terävät kynnet. Nappimaiset silmät sijaitsevat pään yläpinnalla.


title: Xenopus muelleri

text: Lajia tavataan kolmella toisistaan erillisellä alueella: läntinen alue seurailee päiväntasaajaa Norsunluurannikolta ja Burkina Fasosta Kongoon, itäinen alue Afrikan itärannikkoa Keniasta Etelä-Afrikkaan, ja lisäksi Tšadin koillisosassa on pieni erillinen alue.


title: Xenopus muelleri

text: "Xenopus muelleri" on riippuvainen vedestä. Se elää sekä pysyvissä lammikoissa että sellaisissa, jotka kuivuvat kuivan kauden aikana. Kuivalla kaudella osa sammakoista siirtyy jokiin ja puroihin. Se kutee seisovaan veteen.


title: Xenopus muelleri

text: Paikalliset asukkaat pyydystävät Xenopus muelleri -sammakoita ruoaksi.


title: Caracazo

text: Caracazo (vaihtoehtoisesti sacudón) viittaa laajoihin levottomuuksiin, jotka tapahtuivat Venezuelassa helmikuussa vuonna 1989 presidentti Carlos Andrés Pérezin toisella presidenttikaudella. Nimi on saanut innoituksensa Bogotazon tapahtumista. Hinnankorotukset toimivat lopullisena sytykkeenä maanlaajuisille levottomuuksille. Taustalla vaikutti kuitenkin vakava taloudellinen kriisi sekä taloudellinen ja sosiaalinen epätasa-arvo. Tavallinen kansa ei päässyt osalliseksi maan laajoista öljyvaroista. Tilannetta ei auttanut se, että maassa toteutettiin IMF:n vaatimia pikaisia ja laajoja taloudellisia uudistuksia, joihin sisältyivät: "raju devalvaatio, kaupan ja sijoitusten rajoitusten purkaminen sekä suorimmin kansalaisiin vaikuttanut valtion tukien poisto monilta perustuotteilta (esim. sähköltä, polttoaineelta, leivältä ja maidolta)". Pérezin toisella presidenttikaudella yksityistettiin aloja, joita oli kansallistettu Pérezin ensimmäisellä presidenttikaudella. Pérezin hallitus kukisti levottomuudet kovin ottein, mikä johti virallisten arvioiden mukaan satoihin kuolonuhreihin.


title: Caracazo

text: Tyytymättömyys Pérezia kohtaan oli laajaa Caracazon jälkeen. Pérezin hallitusta pidettiin laajalti korruptoituneena. Pérezia vastaan tehtiin vallankaappausyritys vuonna 1992. Operaatiota johti silloinen everstiluutnantti Hugo Chávez. Chávez nousi Venezuelan presidentiksi vuonna 1998 luvaten taistella köyhyyttä vastaan.


title: Järvikaislat

text: Järvikaislat ("Schoenoplectus") on sarakasvien suku. Siihen kuuluu 77 lajia, joita tavataan eri puolilla maailmaa. Merikaislat ("Bolboschoenus") luetaan toisinaan järvikaislojen sukuun kuuluviksi, ja jotkin järvikaisla- ja merikaislalajit voivat risteytyä keskenään.


title: Järvikaislat

text: Järvikaislat ovat monivuotisia ruohokasveja, joiden maavarsi kiemurtelee pitkin vedenpohjaa. Niiden varsi on vihreä tai sinivihreä, täyteinen ja haaraton sekä yleensä lehdetön. Veden alla kasvavat lehdet ovat kapeita ja 2-4 mm leveitä.


title: Järvikaislat

text: Järvikaislojen tieteellinen nimi tulee kreikan kielen sanoista "schoinos" (suom. kaisla tai ruoko) ja "plectos" (suom. matto). Jälkimmäinen osa voi liittyä joko kasvin kasvutapaan tai käyttöön mattojen punomisessa.


title: Pelomedusidae

text:
Pelomedusidae on sivutaivuttajien lahkoon kuuluva kilpikonnaheimo.
Siihen kuuluu noin 26 lajia, jotka jaetaan viiteen sukuun. Ne ryhmitellään kahteen alaheimoon, Pelomedusinae (Pelomedusa- ja Pelusios-suvut) sekä Podocneminae (Podocnemis-, Peltocephalus- ja Erymnochelys-suvut). Joskus näille alaheimoille on annettu heimon status (, jolloin Pelomedusidae käsittää vain kaksi sukua ja loput kolme kuuluvat eri heimoon Podocnemidae.


title: Pelomedusidae

text: Pelomedusidae-heimon kilpikonnia tavataan Etelä-Amerikassa, Afrikassa, Madagaskarilla ja Seychelleillä. Pienimmän lajin (Pelusios nanus) kilpi on vain 12 cm pitkä, kun suurimman lajin, arraukilpikonnan kilpi on yli metrin pituinen.


title: Titta Heikkilä

text: Titta Heikkilä (s. 2. lokakuuta 1968) on espoolainen kirjailija ja ekonomi sekä kolmen lapsen äiti, joka on kirjoittanut kustannusosakeyhtiö Tammen vuonna 2014 julkaiseman komediallisen "Rakkauden ruletti" -romaanin. Titta Heikkilä on SOK:n pääjohtajan Taavi Heikkilän sisko.


title: Kaijus Ervasti

text: Kaijus Tuomo Ervasti (vuoteen 1987 Lehto; s. 21. joulukuuta 1964 Helsinki) on suomalainen oikeustieteen tohtori. Hän työskentelee yliopistotutkijana Helsingin yliopiston valtiotieteellisen tiedekunnan kriminologian ja oikeuspolitiikan instituutissa. Hän on myös Helsingin yliopiston oikeussosiologian dosentti ja Itä-Suomen yliopiston prosessioikeuden dosentti. Ervasti on konfliktinratkaisun ja sovittelun johtavia asiantuntijoita Suomessa ja Pohjoismaissa.


title: Kaijus Ervasti

text: Ervasti kirjoitti ylioppilaaksi Hykkylän lukiosta vuonna 1983. Oikeustieteen kandidaatiksi hän valmistui vuonna 1992 Helsingin yliopistosta ja oikeustieteen tohtoriksi niin ikään Helsingin yliopistosta vuonna 2004 väitöskirjallaan Käräjäoikeuksien sovintomenettely, empiirinen tutkimus sovinnon edistämisestä riitaprosessissa.


title: Kaijus Ervasti

text: Ervasti on toiminut aktiivisesti useissa toimikunnissa, työryhmissä, yhdistyksissä ja järjestöissä. Hän on ollut muun muassa Oikeus-lehden toimitussihteeri 1994–1995, toimituksen jäsen 1996–2006 ja toimitusneuvoston jäsen vuodesta 2007, Matthias Calonius -seuran hallituksen jäsen 1995–2003, Suomen demokraattiset lakimiehet ry hallituksen puheenjohtaja 1999 ja jäsen 1996–2005, Suomen sovittelufoorumi ry:n puheenjohtaja 2003–2004 ja hallituksen jäsen 2004–2006, Oikeuspoliittisen tutkimuslaitoksen johtokunnan jäsen 2004–2006 ja neuvottelukunnan sihteeri 2006–2008. Lisäksi hän on ollut Tuomioistuinlaitoksen kehittämiskomitean jäsen 2001–2003, Oikeusturva-asiain neuvottelukunnan jäsen 2004–2006, Paremman sääntelyn neuvottelukunnan pysyvä asiantuntija 2007–2011, Pohjoismaisen tuomioistuinsovitteluverkoston jäsen vuodesta 2008 sekä Lakimiesliiton koulutus- ja kustannustoimikunnan jäsen vuodesta 2013.


title: Kaijus Ervasti

text: Ervasti on kysytty ja arvostettu luennoitsija ja kouluttaja niin kotimaassa kuin ulkomailla. Hän on muun muassa kouluttanut tuomareita ja asianajajia sovittelusta useiden vuosien ajan. Lisäksi hän on ottanut aktiivisesti osaa oikeustieteellisen koulutuksen kehittämisestä käytävään keskusteluun.


title: Kaijus Ervasti

text: Ervasti on julkaisut kymmeniä monografioita ja tutkimusraportteja sekä satoja artikkeleita. Tutkimukset ja kirjoitukset ovat käsitelleet oikeushistoriaa, oikeussosiologiaa, oikeustieteen metodeja, oikeustieteen opetusta, lainvalmistelun laatua sekä konfliktinratkaisua, sovittelua ja prosessioikeutta. Viimeisen kymmenen vuoden aikana tutkimuksen pääpaino on ollut alioikeusuudistuksen ja siviiliprosessin toimivuuden arvioinnissa, konfliktinratkaisussa sekä lainvalmistelun laadun arvioinnissa. Pääosa tutkimuksesta on perustunut empiirisille aineistoille. Ervastin tutkimustoiminnalle on ollut tyypillistä monitieteisyys ja laaja-alaisuus sekä ongelmakeskeinen kysymyksenasettelu. Ervastin tuotantoa on luettavissa useilla eri kielillä.


title: Kaijus Ervasti

text: Oikeustieteellisen uran lisäksi Ervasti on intohimoinen kulinaristi ja chiliharrastaja. Hyötykasvikuivaimet ovatkin hänellä kovassa käytössä. Ervasti on julkaissut myös keittokirjan "Juristi liemessä". Lisäksi hän on Suomen Chiliyhdistyksen jäsen sekä akateemisen teerikerhon kunniapuheenjohtaja. Ruoanlaiton ohella Ervasti ehtii harrastaa innokkaasti golfia.


title: Ammattikasvatuksen aikakauskirja

text: Ammattikasvatuksen aikakauskirja on suomalainen kasvatustieteellinen aikakauslehti, jota julkaisee Ammattikoulutuksen tutkimusseura OTTU ry. Lehden kustantaa Opetus-, kasvatus- ja koulutusalojen säätiö (OKKA-säätiö).


title: Ammattikasvatuksen aikakauskirja

text: Lehti ilmestyy neljä kertaa vuodessa. Lehden vuosikerta 2016 oli sen 18. vuosikerta.


title: Ammattikasvatuksen aikakauskirja

text: Ammattikasvatuksen aikakauskirjalla on päätoimittaja, toimittaja, toimitussihteeri ja toimituskunta. Päätoimittajina ovat toimineet:


title: Jääkiekon nuorten maailmanmestaruuskilpailujen 2015 kokoonpanot

text: Tämä on luettelo jääkiekon nuorten maailmanmestaruuskilpailuihin 2015 nimetyistä urheilijoista. Pelaajan nimen yhteydessä on ilmoitettu hänen pelinumeronsa kilpailuissa ja kaudella 2014–2015 edustamansa seura. Vahvistetut ovat NHL-pelaajia.


title: Henrik Österman

text: Henrik Mårteninpoika Österman (n. 1718 Taivassalo – 25. elokuuta 1786 Tukholma) oli Tukholman nuotanvetäjien suomalainen oltermanni ja lahjoittaja.


title: Henrik Österman

text: Östermanin vanhemmat olivat ratsutilallinen Mårten Österman ja Saara Juhontytär. Östermanin suku oli tunnettuja suomalaisia nuotanvetäjiä Tukholmassa, ammatin harjoittajia kutsuttiinkin nimellä "notfinne" eli nuottasuomalainen. Hänen setänsä Johan Johaninpoika Österman oli ollut nuotanvetäjien johtajana eli oltermannina ja edustajana Tukholman suomalaisen seurakunnan kirkkoneuvostossa. Österman seurasi setänsä jälkiä 1765. Hän tuki seurakuntaa taloudellisesti avustamalla kirkon sakariston rakentamistyössä ja lahjoittamalla kirkkoon saarnatuolin. Hänen ansiostaan kirkossa pidettiin myös ruotsinkielisiä jumalanpalveluksia ja saatiin niistä seurakunnalle ns. penkkirahoja. Östermanin kuoltua 1786 hänen paikkaansa kirkkoneuvostossa pidettiin kaksi vuotta varattuna hänen saman nimiselle pojalleen, kauppias ja oluenpanija Henrik Östermanille. Tukholmasta joiksikin vuosiksi muualle muuttaneesta pojasta tuli isänsä tavoin kirkkoneuvos kuitenkin vasta parinkymmenen vuoden päästä.


title: Henrik Österman

text: Östermanin puoliso vuodesta 1749 oli Anna Matsintytär Naulin (s. noin 1729). Myös yksi perheen pojista, Johan (1751-1778), oli nuotanvetäjä.


title: Suomen euroviisukarsinta 2009

text: Suomen euroviisukarsinta 2009 oli kilpailu, jossa valittiin Suomen edustaja vuoden 2009 Eurovision laulukilpailuun. Karsinnassa kilpaili 12 artistia, jotka Yleisradio oli kutsunut kilpailemaan. Karsinta alkoi kolmella alkukarsinnalla, jotka käytiin peräkkäisinä perjantai-iltoina 9. tammikuuta – 23. tammikuuta 2009. Jokaisesta alkukarsinnasta puhelinäänestäjät äänestivät kaksi parasta finaaliin. Finaali pidettiin lauantaina 31. tammikuuta Tampereen Messu- ja Urheilukeskuksessa. Finaalin aluksi kaikki alkukarsinnoissa pudonneet saivat toisen mahdollisuuden, ja puhelinäänestäjät valitsivat heistä kaksi parasta finaaliin. Tätä seurasi kahdeksan finalistin esitykset, ja heistä kolme parasta valittiin superfinaaliin, jossa voittaja valittiin.


title: Amedeo Nazzari

text: Amedeo Nazzari (oikealta nimeltään "Amedeo Buffa", 10. joulukuuta 1907 Cagliari – 5. marraskuuta 1979 Rooma) oli italialainen näyttelijä.


title: Amedeo Nazzari

text: Pitkä, komea ja atleettinen Nazzari oli italialaisen äänielokuvan ensimmäinen suuri tähti. Hän esitti sankarinrooleja ja melodraamojen miespääosia muun muassa Goffredo Alessandrinin, Alessandro Blasettin, Mario Camerinin ja Augusto Geninan sekä toisen maailmansodan jälkeen erityisesti Raffaello Matarazzon ohjaamissa elokuvissa. Merkittäviä rooleja olivat nuori ratsuväen upseeri Alessandrinin pukudraamassa "Cavalleria" (1936), lentäjäsankari saman tekijän "Lentäjä Luciano Serrassa" ("Luciano Serra pilota", 1939) sekä häijy moukka Blasettin historiallisessa elokuvassa "La cena delle beffe" (1942), jossa Nazzari repii Clara Calamain liivin paljastaen italialaisen elokuvan ensimmäiset rinnat.


title: Amedeo Nazzari

text: Sodan jälkeen Nazzari sai parhaan näyttelijän Nastro d’argenton roolistaan Alberto Lattuadan neorealistisessa elokuvassa "Il Bandito" (1946). Hänen muita merkkiteoksiaan olivat Pietro Germin "Suden merkki" ("Il brigante di Tacca del Lupo"), Luigi Zampan "Processo alla città" (molemmat 1952) sekä omaelämäkerrallinen rooli Federico Fellinin "Cabirian öissä" ("Le notti di Cabiria", 1957). Vanhetessaan Nazzari joutui esittämään usein sivuosia. Hän työskenteli paljon myös televisiossa. Hänen viimeinen elokuvansa oli Maurizio Costanzon melodraama-parodia "Melodrammore" (1978), jossa näyttelijä esittää itseään.


title: Amedeo Nazzari

text: Nazzari oli naimisissa näyttelijä Irene Gennan kanssa. Heidän tyttärensä Evelina Nazzari on myös näyttelijä.


title: Postinumerot Norjassa

text: Norjalaiset postinumerot ovat nelinumeroisia postinumeroita. Norjalainen postiyhtiö Posten Norge tekee pieniä muutoksia postinumeroihin joka vuosi.


title: Postinumerot Norjassa

text: 18. maaliskuuta 1968 alkaen Norja on käyttänyt nelinumeroista postinumerojärjestelmää. Numerot kasvavat sitä suuremmiksi, mitä kauempana ollaan Norjan pääkaupungista Oslosta. Suurimmat postinumerot löytyvät Finnmarkin läänistä Norjan pohjoisosasta, jossa ne alkavat numeroilla 95-99. Pienin postinumero on 0001 (Oslo) ja suurin 9991 (Båtsfjord).


title: Postinumerot Norjassa

text: Kaksi ensimmäistä numeroa määrittelee, mihin lääniin postinumero kuuluu.


title: Freestylehiihdon maailmanmestaruuskilpailut 2007

text: Freestylehiihdon maailmanmestaruuskilpailut järjestettiin vuonna 2007 11. kerran. Kilpailut käytiin Italian Madonna di Campigliossa 6.–10. maaliskuuta. Kilpailulajeina olivat kumparelasku, parikumparelasku, hypyt ja skicross. Half-pipe jouduttiin perumaan huonojen lumiolosuhteiden takia.


text: Isäntämaa


title: Ronalds Ķēniņš

text: Ronalds Ķēniņš (s. 28. helmikuuta 1991 Riika, Latvian SNT, Neuvostoliitto) on latvialainen jääkiekkoilija, joka pelaa Sveitsin National League A:n ZSC Lionsissa. Eliteprospects.com -sivuston mukaan Ķēniņšin vahvuuksiin kuuluu dynaamisuus, intensiteetti, tasaisuus, maalipaikkojen luominen, nopeus, kaksinkamppailut ja ruuhkapelaaminen. Hän on useimmiten parhaimmillaan joukkueensa "energiaketjussa".


title: Ronalds Ķēniņš

text: Ķēniņš on HK Liepājas Metalurgsin kasvatti. Hän siirtyi jo 16-vuotiaana pelaamaan Sveitsiin Pikes Oberthurgaun U17-junioreihin kaudeksi 2007–2008. Ķēniņš ylsi joukkueen sisäisen piste-, maali- ja syöttöpörssin voittoon tehoilla 14+21=35. Kaudeksi 2008–2009 hän siirtyi GCK Lionsiin, jossa Ķēniņš pelasi ensimmäiset miesten pelinsä Sveitsin toiseksi korkeimmalla sarjatasolla National League B:ssä tehden 42 runkosarjaottelussa tehot 2+8=10. Kaksi seuraavaa kautta hän pelasi lähinnä GCK:n A-nuorissa ja sai niiden aikana NLB:ssä tililleen 15 ottelua. Ķēniņš voitti Elite Jr. A:n mestaruuden sekä keväällä 2010 että 2011, joista jälkimmäisenä hän voitti myös pudotuspelien piste- ja syöttöpörssin tehoilla 7+13=20.


title: Ronalds Ķēniņš

text: Kaudella 2011–2012 Ķēniņš nousi ZSC Lionsin National League A -joukkueeseen, jonka kanssa hän teki kaksivuotisen sopimuksen lokakuussa 2011. Ķēniņšillä oli Sveitsissä vietettyjen juniorivuosien ansiosta Sveitsin pelaajalisenssi, joten hän ei vienyt paikkaa ZSC:n ulkomaalaiskiintiöstä. Ķēniņšin ensimmäinen NLA-kausi toi 47 runkosarjaottelussa tehot 6+12=18 ja 15 playoff-ottelussa neljä syöttöpistettä. Hän voitti kauden päätteeksi Sveitsin-mestaruuden.


title: Ronalds Ķēniņš

text: Heinäkuussa 2013 Ķēniņš teki kaksivuotisen tulokassopimuksen Vancouver Canucksin kanssa. Hän pelasi kauden 2013–2014 vielä lainalla ZSC Lionsissa, jossa Ķēniņš teki NLA:n yhden kauden piste-ennätyksensä tehoilla 8+17=25. Hän voitti kauden päätteeksi Sveitsin-mestaruuden. Syksyn 2014 harjoitusleirin päätteeksi Canucks lähetti Ķēniņšin farmijoukkue Utica Cometsiin, AHL:ään. Hän pelasi siellä 36 runkosarjaottelua tehopistein 5+7=12, kunnes Ķēniņš teki NHL-debyyttinsä 30. tammikuuta 2015 Buffalo Sabresia vastaan. Hän sai ottelussa jääaikaa 10.33 minuuttia. Seuraavassa ottelussa 1. helmikuuta 2015 vieraissa Minnesota Wildia vastaan Ķēniņš teki NHL-uransa avausmaalin. Hänet valittiin ottelun kakkostähdeksi. Ķēniņšiä ei lähetetty kauden 2014–2015 aikana enää farmiin ja hän teki NHL:ssä kaikkiaan 30 runkosarjaottelussa tehot 4+8=12 sekä viidessä playoff-ottelussa tehot 1+1=2. Kesäkuussa 2015 Ķēniņš teki vuoden mittaisen ja yksisuuntaisen jatkosopimuksen Canucksin kanssa.


title: Ronalds Ķēniņš

text: Kauden 2015–2016 Ķēniņš pelasi yksisuuntaisesta sopimuksestaan huolimatta suurimmaksi osaksi farmissa. Hän sai kauden aikana tililleen kahdeksan NHL-ottelua. Kaudeksi 2016–2017 Ķēniņš palasi kaksivuotisella sopimuksella NLA:han ja ZSC Lionsiin.


title: Ronalds Ķēniņš

text: Ķēniņš edusti Latviaa Sotšin olympiakisoissa 2014 sekä niiden karsinnoissa. Hän pelasi myös MM-kilpailuissa vuosina 2011, 2012, 2013, 2014 ja 2016. Ķēniņš palkittiin vuoden 2012 turnauksessa Latvian yhtenä kolmesta parhaasta pelaajasta.


title: Ronalds Ķēniņš

text: Ķēniņš pelasi myös alle 20-vuotiaiden MM-kilpailuissa vuosina 2010 ja 2011, joista jälkimmäinen turnaus eteni I-divisioonassa. Vuoden 2011 turnaus päättyi A-lohkon kultaan. Hänellä oli kisojen paras aloitusprosentti (69,01 %) ja Ķēniņš valittiin myös Latvian parhaaksi pelaajaksi. Hän pelasi myös alle 18-vuotiaiden I-divisioonan MM-kilpailuissa vuosina 2008 ja 2009, joista ensimmäinen turnaus päättyi B-lohkon hopeaan ja jälkimmäinen kultaan.


title: Oulaisten Nuorisokuoro

text: Oulaisten Nuorisokuoro on oulaistelainen nuorisokuoro, jossa laulaa noin 25 peruskoulu- ja lukioikäistä laulajaa. Kuoro on perustettu vuonna 1972, ja sitä on alusta asti johtanut Tapani Tirilä.


title: Oulaisten Nuorisokuoro

text: Kuoro on tehnyt 36 ulkomaanmatkaa, muun muassa festivaaleihin ja kuorokilpailuihin, ja vastaavasti 20 ulkomaista kuoroa on vieraillut Oulaisissa. Vuosina 2000 ja 2008 kuoro esiintyi kutsuttuna Kansainvälisen musiikkikasvattajien järjestön maailmankonferenssissa ja vuonna 2010 Britannian kuoronjohtajien yhdistyksen seminaarissa. Kuoro on kantaesittänyt muun muassa Pekka Kostiaisen, Juhani Komulaisen, Olli Kortekankaan, Herman Rechbergerin, Harri Wessmanin, Seppo Pohjola, Riikka Talvitien, Reijo Kekkosen ja David Hamiltonin musiikkia ja osallistunut lukuisiin yhteistyöproduktioihin.


title: Oulaisten Nuorisokuoro

text: Vuonna 1975 kuorolle myönnettiin Yleisradion harrastemusiikin kunniapunnus. Yleisradion vuoden nuorisokuoro se on ollut kausilla 1989–1990 ja 2018–2019.


title: Oulaisten Nuorisokuoro

text: Oulaisten Nuorisokuoro on tehnyt yhdeksän äänitettä:


title: Oulaisten Nuorisokuoro

text: Lisäksi kuoro on mukana viidellä kokoomalevyllä.


title: Mütercim Mehmed Rüşdi pašša

text: Mütercim Mehmed Rüşdi pašša ( tai "Mütercim Rüşdi Paşa", 1811 Ayancık, Osmanien valtakunta - 27. maaliskuuta 1882 Manisa, Osmanien valtakunta) oli Osmanien valtakunnan valtiomies, joka toimi suurvisiirina viisi erillistä kautta neljän sulttaanin aikana. Mehmed Rüşdi pašša oli reformistinen Tanzimat-uudistusten kannattaja. Aiemmin hän toimi armeijan everstinä ja sotilastekstien kääntäjänä, joka toi hänelle kielenkääntäjää tarkoittavan lisänimen "Mütercim".


title: Mütercim Mehmed Rüşdi pašša

text: Mehmed Rüşdi syntyi köyhän soutajan perheeseen 1811 Ayancıkissa, Sinopin maakunnassa. Vuoden 1814 aikoihin hänen perheensä muutti Istanbuliin, jossa Mehmed Rüşdi kävi koulua. Täysi-ikäisenä hänet värvättiin armeijaan, jossa hänen opettajakseen tuli Lord Tanase. Lord Tanasen ohjauksessa Mehmed Rüşdi oppi puhumaan ja kirjoittamaan ranskaa. Hän oli lahjakas kielten opiskelija ja hän sai edelleen ohjausta valtakunnan parhailta tulkeilta ja kääntäjiltä. Hänen merkittävimpiin käännöksiinsä kuuluivat Ranskan armeijan taktiikan ja sotilaskoulutuksen oppikirjat. Hänet lähetettiin mm. Britanniaan oppiin sekä kääntämään lisää länsimaisia teoksia. Altistus länsimaiselle uudistusajattelulle vaikutti Mütercim Mehmed Rüşdiin, josta tuli aikanaan yksi merkittävistä Tanzimatin käynnistäjistä.


title: Mütercim Mehmed Rüşdi pašša

text: Mehmed Rüşdin sotilasura oli nousujohteinen ja hänet ylennettiin everstiksi 28-vuotiaana 1839. Hän jatkoi sotilasuraansa ja 1843 hänestä tuli sotilasneuvoston johtaja. Kymmenen vuotta myöhemmin 42-vuotias Mütercim Mehmed Rüşdi erosi armeijasta ja hänet nimitettiin Damaskoksen kuvernööriksi, mutta hän kieltäytyi tehtävästä. Hän kieltäytyi myös muista valtionhallinnon tehtävistä välttääkseen joutumista vastustajansa Mehmed Ali paššan alaiseksi. Hänen ensimmäinen kautensa suurvisiirinä alkoi 24. joulukuuta 1859.


title: Mütercim Mehmed Rüşdi pašša

text: Mütercim Mehmed Rüşdi pašša toimi suurvisiirinä Murat V:n hallinnon aikana, jolloin 15. kesäkuuta 1876 Çerkes Hasanin välikohtauksen aikana nuori upseeri ja edellisen sulttaanin sukulainen tunkeutui hallituksen jäsenten kokoukseen surmaten ja haavoittaen useita virkamiehiä.


title: Mütercim Mehmed Rüşdi pašša

text: Hänen viimeinen kautensa kesti vain viikon päättyen kesäkuussa 1878. Kautensa aikana hän käynnisti tutkimuksen selvittääkseen vankilaoloissa menehtyneen sulttaani Abd-ul-Azizin kuolemaa, jonka esitettiin olleen itsemurha. Hän ehti esittää joitakin syytöksiä eri virkamiehiä kohtaan, jonka jälkeen Sulttaani Abd-ul-Hamid II erotti hänet ja määräsi hänet maanpakoon. Mütercim Mehmed Rüşdi pašša kuoli hermostolliseen sairauteen Manisassa 1882 ja hänet haudattiin Hatuniyen moskeijan puutarhaan.


title: Maxime Fortunus

text: Maxime Fortunus (s. 28. heinäkuuta 1983) on kanadalainen jääkiekkoilija, joka pelaa NHL-seura Dallas Starsin organisaatiossa.


title: Maxime Fortunus

text: Fortunus pelasi juniorijääkiekkoa QMJHL-joukkue Baie-Comeau Drakkarissa vuosina 1999–2003 ennen siirtymistään ammattilaiseksi ECHL-seura Louisiana IceGatorsissa. Fortunus on pelannut yli 300 ottelua AHL:ssä Houston Aerosissa, Manitoba Moosessa ja Texas Starsissa.


title: Maxime Fortunus

text: Fortunus siirtyi vapaana agenttina Dallas Starsiin 3. heinäkuuta 2008. Kaudella 2009–2010 hän pelasi sekä Dallasissa että sen farmijoukkue Texas Starsissa, jossa kuitenkin vietti suurimman osan ajasta.


title: Maxime Fortunus

text: Fortunus teki Dallasin kanssa vuoden kaksisuuntaisen jatkosopimuksen 13. heinäkuuta 2012.


title: MisterWives

text: MisterWives on yhdysvaltalainen indie pop -yhtye. Laulaja/kosketinsoittaja Mandy Lee, basisti William Hehir ja rumpali Etienne Bowler perustivat yhtyeen vuonna 2012. Myöhemmin yhtyeeseen liittyivät kitaristi Marc Campbell sekä multi-instrumentalisti Jesse Blum. Tämän jälkeen yhtye aloitti debyytti-EP:nsä äänittämisen. "Reflections"-niminen EP-julkaistiin Photo Finish Recordsin kautta vuonna 2014.


title: MisterWives

text: Yhtyeen kappale ”Vagabond” soi teemakappaleena MTV:llä vuonna 2014 esitetyssä Finding Carter -sarjassa. Yhtyeen "Reflections"-single ja sen musiikkivideo julkaistiin elokuussa 2014. MisterWives esiintyi Jimmy Kimmel Live! -show’ssa syyskuussa 2014. MisterWives on yksi Spotifyn joulukuussa 2014 julkistaman "Artists to Watch 2015" -listan 16 artistista.


title: MisterWives

text: MisterWivesin debyyttialbumi, "Our Own House", julkaistiin 24. helmikuuta 2015. Albumi debytoi Billboard 200 -listan sijalla 31. Toinen studioalbumi, "Connect the Dots", julkaistaan 19. toukokuuta 2017.


title: Scott Valentine

text: Scott Valentine (s. 2. toukokuuta 1991) on kanadalainen jääkiekkoilija, joka teki keväällä 2018 vuoden sopimuksen DEL-seura Augsburger Pantherin kanssa.


title: Scott Valentine

text: Valentine on Anaheim Ducksin kuudennen kierroksen varaus . Ennen ammattilaisuraansa Valentine pelasi OHL.ssä. 30. syyskuuta 2011 NHL-joukkue Nashville Predators kiinnitti Valentinen itselleen kolmen vuoden tulokassopimuksella. Hän pelasi koko sopimuksensa ajan farmijoukkue Milwaukee Admiralsissa.


title: Scott Valentine

text: Valentine ei saanut jatkosopimusta Nashvilleen ja hänestä tuli vapaa pelaaja. Hän aloitti kauden 2014–2015 ECHL-joukkue Idaho Steelheadsissa. Tehtyään 12 pelissä kuusi pistettä hän siirtyi AHL:ään Texas Starsiin 19. marraskuuta 2014.


title: Scott Valentine

text: Kaudeksi 2015–2016 Valentine siirtyi Saksan DEL-liigan Krefeld Pinguineen, jota hän edusti kauden ajan. Valentine teki keväällä 2016 sopimuksen DEL-liigassa myös pelaavan Augsburger Pantherin kanssa.


title: Freestylehiihdon maailmanmestaruuskilpailut 2005

text: Freestylehiihdon maailmanmestaruuskilpailut järjestettiin vuonna 2005 kymmenennen kerran. Kilpailut käytiin Suomen Rukalla 17.–20. maaliskuuta. Kilpailulajeina olivat kumparelasku, parikumparelasku, hypyt, half-pipe ja skicross.


text: Isäntämaa


title: Borgeous

text: John Borger, tunnetaan paremmin nimellä Borgeous, on yhdysvaltalainen DJ ja musiikkituottaja. Borgeous tuli tunnetuksi vuonna 2013 kappaleella "Tsunami", jonka hän teki yhteistyössä kanadalaisen DJ-duo DVBBS:n kanssa.


title: Hugh de Puiset

text: Hugh de Puiset (myös du Puiset, n. 1125–1195) oli keskiajalla Durhamin piispa.


title: Hugh de Puiset

text: De Puiset oli kuningas Tapanin sisarenpoika. Hänet valittiin Durhamin piispaksi 22. tammikuuta 1153, mutta arkkipiispa Henry Murdac vastusti jyrkästi valintaa, minkä vuoksi asia vietiin paavin ratkaistavaksi ja hänet vihittiin virkaan 20. joulukuuta. Hän kuoli 3. maaliskuuta 1195. Hänen tiedetään maksaneen 2 000 markkaa Northumberlandin sheriffin virasta ja 1 000 markkaa kuninkaan ministerin virasta sekä vapautuksesta ristiretkelle osallistumisesta, minkä lisäksi hän omisti suuren kirjaston.


title: Freestylehiihdon maailmanmestaruuskilpailut 2003

text: Freestylehiihdon maailmanmestaruuskilpailut järjestettiin vuonna 2003 yhdeksännen kerran. Kilpailut käytiin Yhdysvaltain Deer Valleyssä 29. tammikuuta – 1. helmikuuta. Kilpailulajeina olivat kumparelasku, parikumparelasku ja hypyt.


text: Isäntämaa


title: William Cotton Oswell

text: William Cotton Oswell (1818–1893) oli brittiläinen tutkimusmatkailija ja suurriistanmetsästäjä. Hän opiskeli East India Companyn kauppaopistossa. Oswell muutti Intiaan, Madrasiin vuonna 1837 työskentelemään johtajana setänsä yrityksessä. Samaan aikaan hän opiskeli lääketiedettä. Kymmenen vuoden jälkeen hän joutui siirtymään terveyssyistä Intiasta Etelä-Afrikkaan, missä hän metsästi ja tutustui alueisiin joilla eurooppalaiset eivät olleet aiemmin liikkuneet. Kun David Livingstone lähti vuonna 1849 ottamaan selvää, onko Kalaharin keskellä suuri järvi, Oswell ja hänen ystävänsä Mungo Murray lähtivät mukaan. Oswell huolehti retken logistiikasta. Retken tuloksena löytyi Ngomijärvi, ja osoitettiin, että Kalaharin voi ylittää härkävankkureilla.


title: William Cotton Oswell

text: Vuosina 1854–1855 Oswell työskenteli sairaalassa Krimillä. Hän ei pitänyt päiväkirjaa, mutta hänen poikansa kokosi Oswellin elämäkerran hänen kotiin lähettämiensä kirjeiden pohjalta.


title: Pääkaupunkiseudun paras urheilija

text: Pääkaupunkiseudun parhaan urheilijan palkinnon jakaa Helsingin Urheilutoimittajat ry äänestyksen perusteella. Palkinto on jaettu vuodesta 1980 lähtien.


title: Diego Kostner

text: Diego Kostner (s. 5. elokuuta 1992 Brixen, Italia) on italialainen jääkiekkoilija, joka pelaa Sveitsin National Leaguen HC Ambrì-Piottassa. Hän on pelipaikaltaan oikea laitahyökkääjä ja laukoo oikealta.


title: Diego Kostner

text: Kostner on HC Gherdëinan kasvatti, mutta hän siirtyi jo 15-vuotiaana Sveitsiin Pikes Oberthurgaun junioreihin kaudeksi 2007–2008. Kaudella 2008–2009 Kostner voitti seuran U17-junioreiden sisäisen piste-, maali- ja syöttöpörssin tehoilla 19+20=39. Kaudeksi 2009–2010 hän siirtyi HC Luganon A-nuoriin, joiden sisäisen pistepörssin Kostner voitti tehoilla 16+19=35. Kaudella 2011–2012 hän nousi Luganon National League A -miehistöön. Kostnerilla oli Sveitsissä luodun junioriuransa ansiosta Sveitsin pelaajalisenssi, jonka ansiosta hän ei vienyt paikkaa joukkueen ulkomaalaiskiintiöstä. Kostnerin ensimmäinen NLA-kausi toi 35 runkosarjaottelussa tehot 2+2=4.


title: Diego Kostner

text: Kaudella 2012–2013 Kostner teki 14 tehopistettä. Tammikuussa 2013 hän teki kolmivuotisen jatkosopimuksen Luganon kanssa. Kaudella 2013–2014 Kostner teki NLA:n yhden kauden piste-ennätyksensä tehoilla 6+13=19. Kaudella 2015–2016 hän edusti Luganoa myös Spengler Cupissa, jonka finaalissa joukkue kuitenkin hävisi Kanadalle lukemin 4–3.


title: Diego Kostner

text: Kaudeksi 2016–2017 Kostner teki kaksivuotisen sopimuksen HC Ambrì-Piottan kanssa. Kaudella 2017–2018 hän oli 12 osumallaan joukkueen kolmanneksi paras maalintekijä Cory Emmertonin kanssa. Kostner voitti myös Ambrì-Piottan sisäisen tehotilaston lukemalla +7. Marraskuussa 2018 hän teki joukkueen kanssa kolmivuotisen jatkosopimuksen.


title: Diego Kostner

text: Kostner edusti Italiaa MM-kilpailuissa vuosina 2014 ja 2017, joista ensimmäisessä turnauksessa hänet palkittiin joukkueensa yhtenä kolmesta parhaasta pelaajasta. Kostner valittiin myös Kanadaa vastaan pelatun alkulohkon ottelun päätteeksi Italian ottelun parhaaksi pelaajaksi. Hän pelasi myös IA-divisioonan MM-kilpailuissa vuosina 2013, 2015, 2016 ja 2018. Vuosien 2013, 2016 ja 2018 turnaukset päättyivät hopeaan. Vuosien 2015 ja 2016 turnauksissa Kostner toimi Italian varakapteenina. Vuoden 2018 turnauksessa hän jakoi kahdella osumallaan joukkueen sisäisen maalipörssin voiton Giulio Scandellan ja Thomas Larkinin kanssa.


title: Diego Kostner

text: Kostner pelasi myös Sotšin olympiakisojen 2014 ja Pyeonchangin olympiakisojen 2018 karsinnoissa, joista jälkimmäisten karsintojen esikarsinnoissa hän toimi Italian varakapteenina ja jakoi kahdella osumallaan joukkueen sisäisen maalipörssin voiton kolmen muun pelaajan kanssa. Kostner jakoi myös Italian sisäisen tehotilaston voiton seitsemän muun pelaajan kanssa lukemalla +5. Yhteensä hän on pelannut 70 A-maaottelua tehopistein 9+12=21.


title: Diego Kostner

text: Kostner pelasi myös alle 20-vuotiaiden I-divisioonan MM-kilpailuissa vuonna 2011 sekä alle 18-vuotiaiden I-divisioonan MM-kilpailuissa vuonna 2009 ja II-divisioonan MM-kilpailuissa vuonna 2010, jolloin hän voitti A-lohkon kultaa.


title: Diego Kostner

text: Kostnerin isä Thomas on entinen Italian pääsarjakiekkoilija, joka on sittemmin luonut uraa valmentajana.


title: Steve Pinizzotto

text: Steven Pinizzotto (s. 26. huhtikuuta 1984) on kanadalainen jääkiekkoilija, joka pelaa DEL-seura EHC Münchenissa. NHL:ssä hän on pelannut aiemmin Vancouver Canucksissa sekä pitkään AHL:ssä Hershey Bearsissa.


title: Steve Pinizzotto

text: Pinizzotto siirtyi Edmontoniin tammikuussa 2014, jolloin hänet kaupattiin Florida Panthersista.


title: Freestylehiihdon maailmanmestaruuskilpailut 2001

text: Freestylehiihdon maailmanmestaruuskilpailut järjestettiin vuonna 2001 kahdeksannen kerran. Kilpailut käytiin Kanadan Whistlerissä 17.–21. tammikuuta. Kilpailulajeina olivat kumparelasku, parikumparelasku ja hypyt.


text: Isäntämaa


title: Näkyleipä

text: Näkyleipä (, "lechem pānīm", sananmukaisesti "läsnäolon leipä"), on kristillisissä ja juutalaisissa yhteyksissä leipä joka on Jerusalemin temppelissä aina esillä uhrilahjana Jumalalle. Kaksitoista näkyleipää asetettiin temppelin pöydälle ruokauhriksi sapattina.


title: Läntinen marxilaisuus

text: Läntinen marxilaisuus on Länsi- ja Keski-Euroopasta peräisin olevien marxilaisten teoreetikkojen muodostama suuntaus, erotuksena neuvostoliittolaisesta filosofiasta. Vaikka kyseinen virtaus sai alkunsa vuonna 1923 julkistetuista teoksista, György Lukácsin "Historia ja luokkatietoisuus" ja Karl Korschin "Marxilaisuus ja filosofia", niin itse käsitteen keksi paljon myöhemmin Maurice Merleau-Ponty. Italialaisella Antonio Gramscilla on ollut myös suuri merkitys läntiselle marxilaisuudelle.


title: Läntinen marxilaisuus

text:
Marxismi-leninismistä erottuvia marxilaisia koulukuntia on paljon, kuten austromarxismi sekä Antonie Pannekoekin tai Rosa Luxemburgin vasemmistokommunismi. Läntistä marxilaisuutta edustavat teoreetikot erottuvat marxilais-leninisteistä pitämällä marxilaisuuden abstrakteja ja filosofisia alueita taloudellista analyysia tärkeämpinä. Alkuaikoina läntisen marxismin merkittävin ominaisuus oli jännite Karl Marxin ajattelun hegeliläisten ja humanististen komponenttien välillä. Myöhemmät muodot, kuten strukturalistinen marxismi, ovat olleet voimakkaan antihumanistisia.
Läntinen marxilaisuus usein korostaa kulttuurin tutkimusta marxilaisen yhteiskuntakäsityksen edellytykseksi. Läntiset marxistit ovat laatineet monimutkaisia muunnelmia ideologiateorioista ja ylärakenteesta, joita on luonnosteltu Marxin ja Engelsin kirjoituksissa vain pintapuolisesti.


title: Läntinen marxilaisuus

text:
Brittiläisten tutkijoiden 1960-luvulla kehittämä kulttuurintutkimus nähdään yleensä omana ajatusvirtauksena. Sillä on paljon yhteistä läntisen marxilaisuuden kanssa.
Raymond Williamsin kaltaiset teoreetikot käsittelevät kulttuurikysymystä, jonka aikaisemmat marxilaiset ohittivat merkityksettömänä. Antonio Gramscin ja Frankfurtin koulukunnan teoriat ovat tärkeitä lähteitä kulttuurintutkimukselle.


title: Läntinen marxilaisuus

text: Läntisten marxilaisten poliittiset sidokset ovat vaihdelleet. Lukács ja Gramsci olivat Neuvostoliittoon suuntautuneiden puolueiden jäseniä. Karl Korsch suhtautui erittäin kriittisesti neuvostoliittolaiseen marxismiin puoltaen neuvostojen kommunismia ja kiinnostuen myöhemmin yhä enemmän anarkismista. Frankfurtin koulukunnan teoreetikoilla oli taipumusta poliittiseen vaikenemiseen, vaikka Herbert Marcuse tuli tunnetuksi "Uuden vasemmiston isänä". Jean-Paul Sartre, Merleau-Ponty, Louis Althusser ja Henri Lefebvre kannattivat eri ajanjaksoina Ranskan kommunistista puoluetta, johon he kaikki myöhemmin pettyivät. Ernst Bloch asui kannattamassaan Neuvostoliitossa, johon menetti uskonsa elämänsä loppua kohti. Maolaisuus ja trotskilaisuus vaikuttivat myös läntiseen marxismiin.


title: Freestylehiihdon maailmanmestaruuskilpailut 1999

text: Freestylehiihdon maailmanmestaruuskilpailut järjestettiin vuonna 1999 seitsemännen kerran. Kilpailut käytiin Sveitsin Haslibergissä 10.–14. maaliskuuta. Kilpailulajeina olivat kumparelasku, parikumparelasku, hypyt ja baletti.


text: Isäntämaa


title: Doo Doo Doo Doo Doo (Heartbreaker)

text: ”Doo Doo Doo Doo Doo (Heartbreaker)” on The Rolling Stonesin kappale vuonna 1973 ilmestyneeltä albumilta "Goats Head Soup". Se ilmestyi myös singlenä joissakin valtioissa, kuten Yhdysvalloissa. Kappale nousi Billboard Hot 100 -listan sijalle 15.


title: Doo Doo Doo Doo Doo (Heartbreaker)

text: Kappale kertoo kaksi tarinaa, joista kumpikaan ei perustu tositapahtumiin. Laulussa poliisi ampuu nuoren miehen erehtyessään tämän henkilöllisyydestä, minkä lisäksi kymmenvuotias tyttö kuolee huumeiden yliannostukseen. Kappale arvostelee amerikkalaista kaupunkielämää.


title: Doo Doo Doo Doo Doo (Heartbreaker)

text: Puhaltimet ovat kappaleessa voimakkaasti esillä. Ne sovitti Jim Price. Bill Wymanin sijaan bassoa soittaa kitaristi Keith Richards. Kitarasoolon soittaa puolestaan Mick Taylor, joka käyttää kappaleessa wah-wah-pedaalia.


title: Doo Doo Doo Doo Doo (Heartbreaker)

text: Rolling Stones on esittänyt kappaletta konserteissaan vuosina 1973, 1975, 1994–1995, 2003, 2005 ja 2007.


title: Tom Fitzgerald

text: Thomas James Fitzgerald (s. 28. elokuuta 1968) on yhdysvaltalainen entinen jääkiekkoilija, joka pelasi 17 kauden ajan NHL:ssä ja AHL:ssä. Nykyään hän toimii Pittsburgh Penguinsin apulaistoimitusjohtajana. Hän oli Pittsburghin apuvalmentaja joukkueen voittaessa Stanley Cupin vuonna 2009.


title: Tom Fitzgerald

text: Fitzgerald pelasi collegekiekkoa Providence Collegessa, josta hänet varattiin ensimmäisellä kierroksella 17. pelaajana New York Islandersiin vuoden 1986 varaustilaisuudessa. Hänen ammattilaisuransa alkoi vuonna 1988 Islandersin farmijoukkue Springfield Indiansissa, jossa hän voitti vuonna 1990 Calder Cupin.


title: Tom Fitzgerald

text: Fitzgerald pelasi viisi kautta Islandersissa. 2. toukokuuta 1993 hänestä tuli NHL:n historian ensimmäinen pelaaja, joka onnistui tekemään kaksi alivoimamaalia saman jäähyn aikana tai edes samassa ottelussa. Hänet varattiin Florida Panthersiin ensimmäisenä vuoden 1993 laajennusvarauksessa. Vaikka Fitzgerald oli puolustava hyökkääjä, hän oli yksi Floridan eniten maaleja tehneistä pelaajista joukkueen vuoden 1996 Stanley Cup -jahdissa. Samoissa pudotuspeleissä hän teki ratkaisevan maalin itäisen konferenssin finaaleiden seitsemännessä ottelussa Pittsburgh Penguinsia vastaan.


title: Tom Fitzgerald

text: Fitzgerald kaupattiin vuonna 1998 Colorado Avalancheen ennen kuin hänet valittiin toisen kerran laajennuvarauksessa Nashville Predatorsiin. Fitzgerald nimettiin Nashvillen ensimmäiseksi kapteeniksi ja hän pysyi joukkueessa neljän kauden ajan. Tämän jälkeen hän on pelannut Chicago Blackhawksissa ja Toronto Maple Leafsissa. Torontossa Fitzgerald ja hänen joukkuetoverinsa Gary Roberts saavuttivat molemmat tuhannen ottelun merkkipaalun samana päivänä 13. tammikuuta 2004.


title: Tom Fitzgerald

text: Kesällä 2004 Fitzgerald siirtyi vapaana agenttina Boston Bruinsiin, jossa pelasi heinäkuuhun 2006 asti. Tällöin Boston jätti uusimatta Fitzgeraldin sopimuksen ja syyskuussa hän ilmoitti lopettavansa NHL-pelaajauransa 17 pelatun kauden jälkeen.


title: Alex Trivellato

text: Alex Trivellato (s. 5. tammikuuta 1993 Bolzano, Italia) on italialais-saksalainen jääkiekkopuolustaja, joka pelaa Saksan toiseksi korkeimmalla sarjatasolla DEL2-liigan EC Bad Nauheimissa.


title: Alex Trivellato

text: Trivellaton kasvattajaseura on SSV Leifers. Hän pelasi viimeisimmät juniorivuotensa kuitenkin Saksassa. Trivellato pelasi kauden 2009–2010 ESV Kaufbeurenin B-nuorissa ja kaksi seuraavaa A-junioriliiga Deutsche Nachwuchsligaa Eisbären Junior Berlinin paidassa. Kaudella 2011–2012 hän toimi joukkueen kapteenina. Kaudella 2012–2013 Trivellato debytoi miesten peleissä vietettyään kautensa Saksan kolmanneksi korkeimmalla sarjatasolla Oberligassa FASS Berlinin joukkueessa.


title: Alex Trivellato

text: Heinäkuussa 2013 Trivellato teki sopimuksen DEL-joukkue Eisbären Berlinin kanssa. Hänen ensimmäinen kautensa liigassa toi 51 runkosarja- ja kolmessa playoff-ottelussa tehot 3+3=6. Huhtikuussa 2014 Trivellato teki kaksivuotisen jatkosopimuksen joukkueen kanssa. Kaudesta 2014–2015 hän pelasi ison osan myös lainalla sarjatasoa alempana DEL2-liigan Dresdner Eislöwenissä.


title: Alex Trivellato

text: Kaudeksi 2015–2016 Eisbären lainasi Trivellaton toiseen DEL-joukkueeseen, Schwenninger Wild Wingsiin. Helmikuussa 2016 hän teki joukkueen kanssa vuoden mittaisen jatkosopimuksen.


title: Alex Trivellato

text: Trivellato siirtyi kaudeksi 2017–2018 vuoden mittaisella sopimuksella DEL2-liigan EC Bad Nauheimiin.


title: Alex Trivellato

text: Trivellato edusti Italiaa MM-kilpailuissa vuonna 2014 sekä IA-divisioonan MM-kilpailuissa vuosina 2015 ja 2016, joista jälkimmäinen turnaus päättyi hopeaan. Hän pelasi myös Pyeongchangin olympiakisojen 2018 karsinnoissa. Yhteensä Trivellato on pelannut 41 A-maaottelua ilman tehopisteitä.


title: Alex Trivellato

text: Trivellato pelasi myös alle 20-vuotiaiden IB-divisioonan MM-kilpailuissa vuosina 2012 ja 2013 voittaen molemmista turnauksista pronssia. Hän jakoi tehoilla 1+2=3 jälkimmäisen turnauksen puolustajien pistepörssin voiton Kazakstanin Juri Sergijenkon ja Puolan Łukasz Sznotalan kanssa. Italian varakapteenina toiminut Trivellato valittiin koko turnauksen parhaaksi puolustajaksi ja joukkueensa parhaaksi pelaajaksi.


title: Alex Trivellato

text: Trivellato pelasi myös alle 18-vuotiaiden I-divisioonan MM-kilpailuissa vuosina 2009 ja 2011 sekä II-divisioonan MM-kilpailuissa vuonna 2010. Vuoden 2010 II-divisioonan turnaus päättyi A-lohkon kultaan ja vuoden 2011 turnaus sarjatasoa ylempänä A-lohkon hopeaan. Hän toimi viimeisimmässä turnauksessa myös Italian kapteenina.


title: Alex Trivellato

text: Trivellaton pikkuveli David pelaa Eisbären Berlinin junioreissa.


title: Maisa (Tenavat)

text: Maisa () on hahmo Charles M. Schulzin luomassa "Tenavat"-sarjakuvassa.


title: Maisa (Tenavat)

text: Silmälasipäinen Maisa on Piparminttu-Pipsan luokkatoveri, paras ystävä ja usein myös omantunnon ääni. Maisa puhuttelee Piparminttu-Pipsaa yleensä ”pomoksi” ("sir"), mihin Pipsa vastaa aina ”älä sano minua pomoksi”. Toisin kuin Piparminttu-Pipsa, Maisa on älykäs ja menestyy koulussa. Hän kuuluu Piparminttu-Pipsan baseball-joukkueeseen, vaikka hänen motivaationsa urheiluun on lähes olematon. Sekä Piparminttu-Pipsa että Maisa ovat rakastuneita Jaska Jokuseen, joka kuitenkin pitää heitä molempia vain ystävinään. Sarjan useimmista muista hahmoista poiketen Maisa kutsuu Jaska Jokusta tämän oikealla nimellä ”Jaakoksi” ("Charles") ja suhtautuu hänen kunnioittavammin kuin useimmat muut. Monissa myöhäisissä stripeissä Piparminttu-Pipsa ja Maisa kilpailevat Jaska Jokusen suosiosta, mistä tämä on pelkästään kiusaantunut tai välinpitämätön. Hyväntahtoinen Maisa on joskus auttanut Eppua tämän levittäessä sanaa Suuresta kurpitsasta tai osallistunut Ressun mielikuvitusleikkeihin ensimmäisen maailmansodan lentäjäsankarista.


title: Maisa (Tenavat)

text: Piparminttu-Pipsan tavoin Maisa ei käytä mekkoa vaan pukeutuu shortseihin ja t-paitaan. "Tenavat"-animaatioissa hänen paitansa on yleensä oranssi tai punainen. Maisan silmiä ei juuri koskaan nähdä lasien vuoksi.


title: Maisa (Tenavat)

text: Maisa esiintyi "Tenavissa" ensimmäisen kerran 20. heinäkuuta 1971 ja hänet nimettiin 11. lokakuuta samana vuonna. Jo yhdessä 1968 julkaistussa tarinassa oli esiintynyt Maisaa huomattavasti muistuttanut Tuula ("Clara") -niminen hahmo. Maisan ensimmäinen animaatioesiintyminen oli 1973 valmistuneessa televisiospesiaalissa "There's No Time for Love, Charlie Brown". Maisa oli aluksi kuvattu Piparminttu-Pipsaa selvästi nuorempana, mutta ikäero katosi pian.


title: Maisa (Tenavat)

text: Maisa on nimetty Marcie Carlin -nimisen Schulzin perhetutun mukaan.


title: Maisa (Tenavat)

text: Yhdysvalloissa monet ovat tulkinneet Piparminttu-Pipsan ja Maisan kuvaukseksi lesboparista, vaikka Schulzin piirtämät stripit eivät millään lailla tue tätä oletusta. Tämä tulkinta hahmoista esiintyy silti usein "Tenaviin" viittaavassa populaarikulttuurissa ja erilaisissa parodioissa.


title: Jason Botterill

text: Jason N. Botterill (s. 19. toukokuuta 1976) on kanadalainen entinen jääkiekkoilija. Nykyään hän toimii NHL-seura Buffalo Sabresin toimitusjohtajana.


title: Jason Botterill

text: Botterill varattiin Dallas Starsiin ensimmäisellä kierroksella kahdentenakymmenentenä pelaajana. Ennen ammattilaisuran alkua hän pelasi neljä vuotta Michiganin yliopistossa, jossa hän johti joukkueensa NCAA:n mestaruuteen vuonna 1996. Hän on ainoa kanadalainen, joka on onnistunut voittamaan kolme kertaa putkeen nuorten maailmanmestaruuden. Kahdeksan ammattilaisvuoden aikana Botterill pelasi 481 ammatillisessa ottelussa, joista 88 oli NHL:ssä Dallas Starsissa, Atlanta Thrashersissa, Calgary Flamesissa ja Buffalo Sabresissa. Muita joukkueita olivat IHL:ssä Michigan K-Wings ja Orlando Solar Bears sekä AHL:ssä Saint John Flames, jossa hän voitti Calder Cup -mestaruuden vuonna 2001. Oltuaan Flamesin kapteeni kaudella 2001–2002, Botterill siirtyi seuraavaksi kaudeksi Buffalo Sabresiin.


title: Jason Botterill

text: Botterillin ura loppui yhtäkkiä, kun hän sai Rochester Americansin pelaajana aivotärähdyksen ottelussa Syracuse Crunchia vastaan 31. lokakuuta 2004. 49 sivussa ollun ottelun jälkeen Botterill ilmoitti lopettavansa pelaajauransa.


title: Jim Rutherford

text: James "Disco Killer" Rutherford (s. 17. helmikuuta 1949) on kanadalainen entinen jääkiekkoilija. Hän toimii nykyisin Pittsburgh Penguinsin toimitusjohtajana. Hänet nimettiin tehtävään kesäkuussa 2014. Aiemmin hän on ollut Carolina Hurricanesin toimitusjohtaja ja osaomistaja. Hän auttoi rakentamaan Stanley Cupin vuonna 2006 voittanutta joukkuetta.


title: Jim Rutherford

text: Rutherford oli yksi edelläkävijöistä koristellun maskin käyttäjänä vuonna 1976. Aluksi hänen ystävänsä maalasi ilman hänen lupaansa punaiset siivet hänen maskiinsa. Koska hänellä ei ollut aikaa saada toista maskia ennen peliä, hän joutui käyttämään koristeltua maskia. Aiemmin koristeltua maskia oli käyttänyt Gary Simmons. Ensimmäinen koristellun maskin käyttäjä oli Gerry Cheevers.


title: Sami (Tenavat)

text: Sami () on hahmo Charles M. Schulzin "Tenavat"-sarjakuvassa. Hän on sarjan ainoa tummaihoinen vakiohahmo.


title: Sami (Tenavat)

text: Sami on koulussa samalla luokalla kuin Piparminttu-Pipsa ja Maisa, ja kuuluu Piparminttu-Pipsan baseball-joukkueeseen. Sami on myös Jaska Jokusen ystävä. Samilla ja Jaska Jokusella on tapana kertoa toisilleen isoisiltään kuulemiaan tarinoita näiden nuoruudesta.


title: Sami (Tenavat)

text: Sami esiintyi "Tenavissa" ensimmäisen kerran 31. heinäkuuta 1968. Tämä tapahtui hieman sen jälkeen kun Harriet Glickman -niminen lukija oli käynyt kirjeenvaihtoa Schulzin kanssa ja pyytänyt tätä lisäämään sarjaan tummaihoisen hahmon integraation edistämiseksi. Samin ilmestyminen "Tenaviin" herätti huomiota ja se tulkittiin kannanotoksi Yhdysvaltain rotukysymykseen. Sitä ennen valtavirtaa edustaneissa strippisarjakuvissa ei käytännössä ollut tummaihoisia hahmoja, jotka olisi kuvattu samassa asemassa valkoihoisten kanssa. Lisäksi Martin Luther Kingin salamurhasta oli tuolloin kulunut vain muutama kuukausi. Jotkin Etelävaltioissa ilmestyneet rotuerottelua kannattaneet lehdet eivät halunneet julkaista strippejä, joissa Sami nähtiin samassa koululuokassa valkoihoisten lasten kanssa. Schulz ei oman kertomansa mukaan edes vastannut tällaisiin valituksiin. Ensiesiintymisensä yhteydessä Sami mainitsi isänsä olevan Vietnamissa, mutta tähän ei viitattu myöhemmin. Samin ensimmäinen animaatioesiintyminen oli vuonna 1972 elokuvassa "Ressu lähtee maailmalle", jossa hänellä tosin ei ole yhtään repliikkejä.


title: Sami (Tenavat)

text: Samilla ei ole voimakkaasti erottuvia luonteenpiirteitä tai erikoisia taipumuksia toisin kuin useimmilla muilla "Tenavien" hahmoilla, vaan hän lähinnä reagoi muiden hahmojen omituiseen käytökseen. Tämä johtui luultavasti Schulzin varovaisuudesta, koska hahmo tulkittaisiin yleensä tummaihoisten edustajaksi. Glickman oli Schulzille lähettämissään kirjeissä kuitenkin toivonut, että tummaihoiset hahmot esitettäisiin "Tenavissa" yhtä persoonallisina kuin muutkin.


title: Mansikkakosken silta

text: Mansikkakosken silta (myös Mansikkalan silta) on Vuoksen ylittävä 556-metrinen maantiesilta valtatie 6:lla Imatralla. Vuonna 1973 valmistunut 9-aukkoinen silta on rakenteeltaan teräksinen kotelopalkkisilta, jonka kansi on teräsbetonia. Silta korvasi valtatien siltana kapeaksi käyneen yhdistetyn Mansikkakosken maantie- ja ratasillan, joka jäi paikallisliikenteelle ja ratasillaksi.


title: Mansikkakosken silta

text: Mansikkakosken silta on kokonaispinta-alallaan 12 870 m Suomen kolmanneksi suurin silta Tähtiniemen sillan (20 930 m) ja Tattarisuon sillan (20 330 m) jälkeen.


title: Mansikkakosken silta

text: Sillan pisin jännemitta on 75 metriä, kokonaispituus on 556 metriä ja hyötyleveys vaihtelee 21 metristä 29,5 metriin. Sillalla on kaksi ajokaistaa suuntaansa, länsipäässä 300 metrin matkalla sillan leveyttä lisäävät yksi liittyvä ja yksi erkaneva ramppi.


title: Mansikkakosken silta

text: Vuoksen ylitys Imatralla oli pullonkaulana valtatie 6:n liikenteelle. Vanha silta oli 4,5 metriä kapea yhdistetty rata- ja maantiesilta, jonka alatasolla kulkeva autoliikenne kärsi kolmen metrin korkeusrajoituksesta. Muilla Vuoksen ylittävillä silloilla oli painorajoitus. Koska siltaa suunniteltiin keskeiselle paikalle, tutkittiin koko kaupungin liikenneverkon ja Mansikkalan alueen kehittämistarpeet yleiskaavatasolla.


title: Mansikkakosken silta

text: Sillan suunnittelu alkoi vuoden 1967 alussa ja suunnitelmat valmistuivat alusrakenteiden osalta keväällä 1969 ja sillan päällysrakenteiden osalta saman vuoden marraskuussa. Sillan suunnittelija on insinööritoimisto Kruus & Myllymäki Ky:ltä tekniikan lisensiaatti Hannu Myllymäki. Sillan tilaaja oli Tie- ja vesirakennushallitus (TVH).


title: Mansikkakosken silta

text: Pohjaolosuhteiden vaihtelevuuden takia sillan kymmenestä tuesta neljä on perustettu maanvaraisina, kolme on teräsbetonisten lyöntipaalujen varassa ja kolme tukea on perustettu kalliolle. Sillan pääkannattajat ovat kaksi teräksistä kotelopalkkia, joita yhdistävät teräsristikot. Sillan kansirakenne on teräsbetonilaatta.


title: Mansikkakosken silta

text: Sillan alusrakenteet eli maa- ja välituet ja niiden perustukset teki Oy Yleinen Insinööritoimisto. Urakkasopimus solmittiin joulukuun 1969 lopussa ja työt olivat valmiit tammikuussa 1971. Teräksiset päällysrakenteet teki Valmetin Pansion tehdas. Päällysrakenneurakan sopimus allekirjoitettiin elokuussa 1970 ja teräsrakenteiden piti olla asennettua maaliskuun 1972 loppuun mennessä. Urakka kuitenkin myöhästyi useita kuukausia. Ensin terästoimitukset ulkomailta myöhästyivät ja lisämyöhästymistä aiheutti helmikuussa 1971 alkanut noin puolentoista kuukauden kestoinen metallilakko ja sitä seurannut ylikuumeneminen tuotannossa. Toukokuussa 1972 alkoi kuukauden mittainen kuljetusalan lakko, joka lopetti kuljetukset konepajalta. Teräsrakenteet saatiin asennettua paikoilleen vasta lokakuussa 1972.


title: Mansikkakosken silta

text: Konepajalla tehdyt osat koottiin lohkoiksi sillan länsipäässä ja asennettiin paikoilleen sillan itäpäästä lähtien osittain vetämällä ja osittain nosturien avulla. Kumpikin pääkannattimista asennettiin paikoilleen kahdessa osassa ja viimeisinä asennettavina osina olivat kotelopalkkien väliin tulleet teräsristikot.


title: Mansikkakosken silta

text: Alkuperäisen työaikataulun mukaan sillan teräsbetonikansi piti rakentaa kesällä 1972. Sillan käyttöönottoon oli paineita, valtatien liikennetilanne oli hankala ja Svetogorsk-hankkeen kuljetukset olivat alkamassa. TVH päätti tehdä kansirakenteet omana työnä ja sillan kannen rakentaminen alkoi 1972 elokuussa pohjoisen ajoradan valutöillä sillan itäpäästä alkaen. Kansilaatta valettiin ensin ja reunapalkit sen jälkeen erillisenä valuna. Betonointi oli valmis marraskuussa 1972. Pohjoisen ajoradan eristystyö ja suojabetonointi tehtiin syksyn aikana, ajoradalle levitettiin sepelikerros ja sille osalle tehtiin puiset kaiteet. Siltaa sallittiin käyttää omavastuulliseen liikenteeseen 21. joulukuuta 1972 alkaen.


title: Mansikkakosken silta

text: Lopullisesti silta valmistui seuraavana vuonna ja sen vihki käyttöön 3. syyskuuta 1973 samana päivänä 73 vuotta täyttänyt presidentti Urho Kekkonen.


title: Mansikkakosken silta

text: Mansikkakosken silta palkittiin RIL-palkinnolla vuonna 1974. Sitä on korjattu viimeksi vuonna 2014.


title: Rapa-Ripa

text: Rapa-Ripa () on hahmo Charles M. Schulzin luomassa "Tenavat"-sarjakuvassa. Hän on jatkuvasti likainen ja pölypilven ympäröimä poika, jonka lähes kaikki esiintymiset sarjassa liittyvät jollain tavalla hänen likaisuuteensa.


title: Rapa-Ripa

text: Rapa-Ripan varhaisissa esiintymisissä hänen likaisuutensa johtui yksinkertaisesti sottaisista tavoista. Myöhemmin monissa stripeissä annettiin kuitenkin ymmärtää, että hän vetää magneetin tavoin likaa puoleensa, halusi tai ei. Hän kykenee myös nostattamaan pölypilven mahdottomissakin paikoissa, kuten vesi- tai lumisateen keskellä. Rapa-Ripa pukeutuu aina likaisiin haalareihin. Rapa-Ripa nähtiin muutaman kerran tilapäisesti puhdistautuneena, jolloin häntä oli yleensä vaikea tunnistaa. Muut pääsääntöisesti pitävät Rapa-Ripan likaisuutta häiritsevänä tai vastenmielisenä, mutta hän itse suhtautuu siihen ylpeydellä. Rapa-Ripa kuuluu Jaska Jokusen baseball-joukkueeseen. Hahmon englanninkielinen nimi Pig-Pen on väännös sikolättiä tarkoittavasta sanasta "pigpen". Schulzin tekstaamissa stripeissä nimi on aina lainausmerkeissä.


title: Rapa-Ripa

text: Rapa-Ripa esiintyi "Tenavissa" ensi kerran 13. heinäkuuta 1954. Schulz sanoi myöhemmin eräässä haastattelussa, että hän oli kyllästynyt Rapa-Ripan hahmoon, koska pelkästä likaisuudesta oli hankala keksiä enempää vitsejä, mutta hahmon suosion vuoksi lukijat toivoivat jatkuvasti Rapa-Ripan esiintyvän sarjassa. Rapa-Ripa esiintyi "Tenavissa" melko harvakseltaan ja yleensä vain yksittäisissä irtovitseissä. 1970-luvun aikana hahmo oli käytännössä kokonaan poissa sarjasta, mutta palasi myöhemmin monta kertaa takaisin.


title: Amber (laulaja)

text: Amber Bondin (s. 26. toukokuuta 1991) on maltalainen laulaja, joka edustaa maataan vuoden 2015 euroviisuissa kappaleella "Warrior". Hän osallistui Maltan euroviisukarsintoihin joka vuosi vuosina 2011–2015 sekä toimi maan taustalaulajana kansainvälisessä kilpailussa vuonna 2012.


title: Asko Vilkuna

text: Asko Kustaa Juhani Vilkuna (17. marraskuuta 1929 Nivala – 13. joulukuuta 2014 Jyväskylä) oli suomalainen kansatieteilijä ja Jyväskylän yliopiston etnologian professori. Hänen väitöskirjansa vuodelta 1958 käsitteli suomalaisten käyttäytymistä pyhissä tilanteissa.


title: Asko Vilkuna

text: Vilkuna työskenteli Lundin yliopistossa suomen kielen lehtorina 1955–1964. Hän oli lähdössä perheineen Yhdysvaltoihin, mutta kun Jyväskylään perutettiin kansatieteen professuuri 1964, hän muutti Jyväskylään, jossa hän hoiti professuuria ensin vt:nä, kunnes hänet vuonna 1966 nimitettiin virkaan. Hän oli humanistisen tiedekunnan varadekaani ja sitten dekaani 1970–1977 ja jäi virasta eläkkeelle 1993. Hän oli myös korkeakouluneuvoston pitkäaikainen puheenjohtaja (1973–1983).


title: Asko Vilkuna

text: Vilkunan isä oli Kustaa Vilkuna. Hänen puolisonsa oli kansatieteilijä Irma Vilkuna (o.s. Palos). Heidän kaksi poikaansa Janne Vilkuna ja Kustaa H. J. Vilkuna ovat molemmat Jyväskylän yliopiston professoreita.


title: Maccabi Tyrec

text: Maccabi Tyrec on israelilainen käsipalloseura ja osa Maccabi Tel Avivin urheiluseuraa. Maccabi Tyrec pelaa Israelin korkeimmalla sarjatasolla Ligat HaAlissa. Maansa mestaruuden se on voittanut yhden kerran vuonna 2014 sekä Irsaelin cupin kolme kertaa vuosina 1963, 1964, 1965.


title: Maccabi Tyrec

text: Kaudella 2013-2014 Maccabi pääsi ensimmäistä kertaa EHF Cupiin.


title: Albert Parsons

text: Albert Richard Parsons (20. kesäkuuta 1848 Montgomery – 11. marraskuuta 1887 Chicago) oli yhdysvaltalainen toimittaja ja työväenliikkeen aktiivi. Hän oli entinen orjuutta vastustanut republikaani ja myöhempi sosiaalidemokraatti, joka 1880-luvun alussa ryhtyi anarkistiksi. Parsons oli yksi neljästä niin sanotun Haymarketin verilöylyn vuoksi syyttömänä teloitetusta anarkistista, joiden muistoksi kansainvälinen työväenliike ryhtyi viettämään vappua. Hänen puolisonsa Lucy Parsons oli myös ay-aktiivina ja toimittajana tunnettu anarkisti.


title: Albert Parsons

text: Alabaman Montgomeryssa kymmenlapsiseen perheeseen syntynyt Parsons jäi jo viisivuotiaana orvoksi ja myöhemmin konfederaation armeijan kenraaliksi ylenneen vanhimman veljensä William Henry Parsonsin (1826–1907) huollettavaksi. Perheen muutettua Texasiin Albert sai 12-vuotiaana painajan oppisopimuspaikan "Galveston Daily News" -sanomalehdestä. Yhdysvaltain sisällissodan sytyttyä vuonna 1861 vasta 13-vuotias Parsons liittyi Etelävaltioiden armeijaan, jossa hän toimi aluksi lataajana tykistössä ja sodan loppuvaiheessa ratsuväkisotilaana veljensä Williamin alaisuudessa. Sodan loputtua vuonna 1865 Parsons palasi Texasiin, hankki pienen maatilan Wacosta ja opiskeli samalla kaupungissa toimineessa baptistien ylläpitämässä Baylorin yliopistossa.


title: Albert Parsons

text: Opiskeluaikoinaan Parsons perusti oman "Waco Spectator" -nimisen sanomalehden ja oli myös mukana orjuutta vastustaneen republikaanipuolueen toiminnassa. Ympäristön ja Ku Klux Klanin painostuksesta Parsonsin sanomalehti ilmestyi vain vuoden. Vuonna 1870 hän sai työpaikan presidentti Ulysses S. Grantin hallinnosta veroviranomaisena ja työskenteli myös Texasin senaatissa vuoteen 1873 saakka. Parsons oli kaksi vuotta aikaisemmin avioitunut orjaksi syntyneen Lucy Gonzalezin kanssa, mutta koska etnisten ryhmien välinen avioliitto oli Texasissa käytännössä mahdotonta jo lainsäädännönkin vuoksi, he päättivät muuttaa Chicagoon.


title: Albert Parsons

text: Chicagossa Parsonsit kiinnostuivat työväenliikkeen toiminnasta ja osallistuivat muun muassa varojenkeräykseen vuoden 1871 Chicagon suuren palon uhreille. Paikallisten sanomalehtien syytettyä työläisten parissa toiminutta Chicago Relief and Aid Society -hyväntekeväisyysjärjestöä ”kommunistiseksi”, tuolloin termillä viitattiin myöhemmän kommunismin sijasta vuoden 1871 Pariisin kommuuniin, Parsons kiinnostui ottamaan selvää lehtikirjoitusten taustoista ja havaitsi työläisten vaatimukset mielestään oikeutetuiksi. Näin hän kiinnostui sosialismista, jätti republikaanit vuonna 1875 ja liittyi vuotta aikaisemmin perustettuun sosialidemokraattiseen puolueeseen. Vuonna 1876 hän jostakin syystä liittyi kutsun saatuaan myös oikeistolaiseen Knights of Labor -työväenjärjestöön, jonka jäsenenä Parsons oli kuolemaansa saakka. Vuotta myöhemmin hän oli mukana uuden Amerikan sosialistisen työväenpuolueen perustavassa kokouksessa, ja 1877 Parsons valittiin lisäksi sosialistien edustajana Chicagon kaupunginhallitukseen. Hän pyrki kerran myös Yhdysvaltain kongressiin.